Peluang Wanita UMNO Memulihkan Imejnya

 Kehadiran Maznah Mazlan sebagai pencabar Shahrizat Jalil di saat-saat akhir bagi jawatan Ketua Wanita UMNO pada 12 Oktober depan, kembali menghangatkan perebutan bagi jawatan itu. Sebelum ini apabila bekas Ketua Puteri UMNO, Azalina Othman Said menarik diri daripada mencabar Shahrizat kerana dikhabarkan dinasihatkan berbuat demikian di samping dijanjikan kedudukan dalam sebuah GLC serta jawatan kanan dalam Wanita UMNO, bekas Menteri Pembangunan Wanita dan Keluarga itu dijangka akan menang mudah dalam pemilihan kali ini.
Ini kerana, meskipun terdapat seorang lagi individu bakal mencabarnya iaitu Raihan Sulaiman Palestin tetapi beliau dilihat bukanlah seorang yang mempunyai kekuatan dan profil meyakinkan untuk menggugat Shahrizat. Selain rekod dan pencapaiannya dalam Puteri UMNO suatu ketika dahulu tidak ada yang membanggakan, pergaulan dan percampurannya dalam Wanita UMNO juga begitu terhad.
Orangramai mungkin hanya mengingati Raihan kerana beliau adalah anak kepada Sulaiman Palestin yang pernah mengejutkan ramai kerana keberaniannya mencabar Hussein Onn bagi jawatan Presiden UMNO. Selebihnya hampir tidak ada. Lantaran itu, Raihan tidak dilihat sebagai pencabar yang kuat kepada Shahrizat.
Tetapi dengan kehadiran Maznah, yang muncul tanpa sebarang desas-desus atau khabar angin sebelumnya tetapi muncul mengemukakan borang pencalonan hanya kira-kira 20 minit sebelum tempohnya berakhir, menjadikan perebutan jawatan Ketua Wanita UMNO kembali panas dan laluan Shahrizat untuk mempertahankan jawatan tersebut turut berliku.
Maznah, salah seorang EXCO Wanita, kini merupakan ADUN Muadzam Shah dan sebelum ini pernah dilantik Senator dan Timbalan Menteri Sumber Manusia, dilihat cukup meyakinkan bukan saja untuk memberi cabaran kepada Shahrizat tetapi juga untuk melakar wajah baru yang lebih berseri kepada Wanita UMNO bagi menghadapi PRU 14.
Dibandingkan dengan Shahrizat yang pernah menjadi menteri dan lebih popular berbanding Maznah, tetapi dari sudut imej dan”baggage” Maznah ternyata kelihatan lebih baik dan lebih ringan. Beliau tidak ada imej lembu NFC yang menjadi perbualan umum dan penyelewengan dana 1Azam sebagaimana Shahrizat.
Sebaik mengetahui beliau bakal dicabar oleh salah seorang Exconya, Shahrizat lantas memberi reaksi spontannya dengan mengaitkan kehadiran Maznah sebagai calon proksi yang dikatakan ditonjolkan oleh Rafidah Aziz, selain cuba memburukkan pencabarnya itu sebagai tokoh wanita yang tidak aktif serta tidak menghadiri mesyuarat sejak sekian lama.
Walaupun Maznah pantas menangkis kehadirannya sebagai calon proksi dengan mengatakan beliau seorang yang boleh berfikir dan membuat pendirian sendiri, reaksi Shahrizat itu jelas memperlihatkan beliau mulai rasa tergugat kedudukannya.
Memang diakui bahawa Wanita UMNO merupakan sayap penting kepada UMNO. Mereka bukan saja saja aktif dalam kerja-kerja pilihanraya dan kemasyarakatan tetapi kehadiran golongan wanita jugalah yang menunjangi kekuatan UMNO dan kerajaan selama ini. Bukan saja dalam mesyuarat UMNO cawangan-cawangan tetapi juga pelbagai program di seluruh pelusuk negara, termasuk yang didihadiri Perdana Menteri dan Timbalan Perdana Menteri, jika tidak kerana ramainya kaum wanita yang memenuhi majlis dan menampakkan program yang diadakan mendapat sambutan ramai, barangkali sudah lama Najib dan Muhyiddin patah semangat dibuatnya.
Namun isu lembu NFC telah banyak mencalarkan wajah Wanita UMNO. Isu itu membuatkan Wanita UMNO tidak lagi dihormati seperti dulu. Dalam pilihanraya umum lalu, antara sebab Wanita UMNO masih mampu bertahan ialah kerana Shahrizat tidak dijadikan calon pilihanraya dan ramai yang menganggapnya tempoh kepimpinannya akan berakhir sebaik saja pilihanraya tamat. Penggugurannya sebagai menteri meyakinkan rakyat bahawa zaman pencennya sudah menemui titik mula.
Cuba bayangkan prestasi UMNO dan gerak kerja Wanitanya dalam pilihanraya lalu jika Shahrizat dijadikan calon atau diberitahu beliau akan dilantik sebagai penasihat bertaraf menteri kepada Perdana Menteri?
Dalam hal ini, merubah dan menyolek wajah baru kepada Wanita UMNO untuk ditampilkan lebih berseri adalah penting untuk difikirkan. Ketika isu lembu NFC muncul dulu, begitu ramai yang mahukan Shahrizat berundur. Mereka termasuklah Mahathir, beberapa pemimpin UMNO dan kalangan dalam Wanita UMNO sendiri.
Selepas pemilihan 12 Oktober ini, pemilihan UMNO yang seterusnya ialah pada 2016. Tetapi mengikut amalan biasa, pemilihan itu selalunya akan ditanggunhkan untuk memberi laluan kepada pilihanraya umum yang mungkin diadakan pada 2017 atau 2018. Jika itu berlaku, bermakna kepimpinan yang dipilih kali ini adalah mereka yang akan memainkan peranan dalam pilihanraya akan datang yang dijangka tidak kurang getir dan mencabarnya seperti pilihanraya umum lalu.
Persoalannya, jika Shahrizat dipilih lagi, mampukah Wanita UMNO berdepan dengan rakyat sedangkan beliau yang dulunya sudah digugurkan sebagai menteri kini dilantik pula sebagai penasihat khas bertaraf menteri? Tidakkah rakyat terasa mereka dipermain-mainkan dengan pengguguran Shahrizat sebelum ini?
Walaupun Maznah tidak sepopular Shahrizat tetapi imej dan rekodnya belum tercemar lagi. Penampilannya juga meyakinkan. Jika dulu Azalina dikatakan tidak sesuai memimpin Wanita UMNO kerana tidak pernah mempunyai pergaulan yang cukup dalam Wanita, selain tidak pernah menjadi ibu, Maznah melebihi kelayakan itu. Soal calon proksi tidak seharusnya ditimbulkan kerana ketika Shahrizat mencabar Rafidah dulu pun, tiada sesiapa bertanya beliau calon proksi kepada siapa ketika itu.
Pemilihan pemimpin Wanita UMNO kali ini tidak diragui lagi mempunyai kepentingan bukan saja dalam memulihkan imejnya tetapi yang jauh lebih penting ialah peranannya dalam membantu sama ada UMNO terus tegak atau berkecai dalam pilihanraya akan datang. Mengekalkan mereka yang telah tercemar dan terpalit dengan kekotoran samalah seperti menyumbang kepada keruntuhan UMNO.
Inilah masanya untuk Wanita UMNO membuat pilihan yang jujur dan objektif. (SH 28/09/2013)

0

0

votes
Article Rating
Kongsikan artikel ini


Kod Etika Pemilihan UMNO Hanya Menguntungkan Pemegang Jawatan Kerajaan

 Pemilihan UMNO kali ini bukan saja menyaksikan perubahan dari segi penyertaan mereka yang diberi hak memilih tetapi juga beberapa peraturan baru berkaitan pertandingan turut diperkenalkan. Antara yang menjadi perbahasan hangat ialah mengenai peraturan kempen dan ruang untuk berjumpa dengan perwakilan.
Tidak seperti sebelum ini, dalam pemilihan kali ini mereka yang bertanding di peringkat pusat hanya dibenarkan berjumpa dengan perwakilan dalam program yang akan diaturkan oleh Badan Perhubungan Negeri saja. Menurut laporan, majlis seumpama itu akan disusun selepas 7 Oktober depan iaitu selepas senarai calon-calon yang disahkan bertanding dikeluarkan.
Semua calon khabarnya akan diberitahu tarikh dan masa majlis-majlis yang akan diiadakan itu dan hanya disitulah mereka boleh berjumpa dan beramah mesra dengan perwakilan dari setiap negeri. Kempen secara persendirian atau menemui perwakilan secara sembunyi-sembunyi tidak lagi dibenarkan dan jika didapati berbuat demikian, boleh dibatalkan penyertaan calon yang berbuat demikian.
Timbul persoalan, dengan jumlah perwakilan seluruh Malaysia mencecah 150 ribu dan di setiap negeri pula angkanya juga melibatkan belasan ribu orang, bagaimanakah calon-calon yang bertanding dapat memperkenalkan diri masing-masing dan menambat hati perwakilan?
Jika dalam setiap majlis itu diminta semua calon berucap dan memperkenalkan diri, di mana dilaporkan seramai 260 calon bertanding di peringkat MT, Wanita, Pemuda dan Puteri, majlis memperkenalkan calon itu barangkali perlu memakan masa yang panjang dan membosankan para perwakilan.
Kalau pun majlis itu diasingkan antara MT, Wanita, Pemuda dan Puteri dan diadakan pula mengikut zon atau daerah, jumlah calon yang perlu hadir dan memperkenalkan diri ialah antara 60 hingga 70 orang. Dengan ini, majlis itu tetap memerlukan tempoh masa yang lama jika semua calon diminta berucap dan memperkenalkan diri.
Tetapi sekiranya majlis itu sekadar majlis keramaian yang disertai dengan makan-makan misalnya dan semua calon mempunyai kebebasan memperkenalkan diri dan menemui perwakilan, keberkesanannya pula yang menjadi pertikaian. Cukupkah dalam majlis seumpama itu untuk seseorang calon memperkenalkan diri, menerangkan visi perjuangan dan sebagainya kepada para perwakilan dan berapa berapa ramai pula perwakilan yang boleh ditemui?
Walaupun mungkin UMNO melaksanakan kod etika itu dengan niat yang baik tetapi persoalan-persoalan ini dilihat mengekang calon-calon, terutama muka baru, calon pertama kali bertanding dan calon yang tiada jawatan dalam kerajaan seperti menteri atau timbalan menteri.
Sebab itu, apabila calon Naib Presiden UMNO, Mukhriz Mahathir meminta kelonggaran diberi untuk menemui perwakilan, ia sebenarnya wajar dipertimbangkan demi keadilan kepada semua pihak.
Bagi yang ada jawatan sebagai menteri atau timbalan menteri, kod etika kempen ini mungkin tidak banyak mendatangkan masalah kepada mereka. Mereka juga tidak mengharapkan sangat wadah kempen yang diatur itu untuk memperkenalkan diri. Liputan media melalui akhbar dan tv juga memihak kepada mereka atas dasar jawatan yang disandang dalam kerajaan itu.
Meskipun sekarang ini, dilaporkan bahawa kempen hanya boleh bermula selepas 7 Oktober melalui majlis yang akan diatur oleh Badan Perhubungan Negeri, tetapi mereka yang berjawatan dalam kerajaan sudah pun memulakan kempen masing-masing melalui program kementerian yang diatur di beberapa negeri.
Ada menteri yang mengadakan karnival, ada yang mula mengatur program bertemu pemimpin masyarakat, melawat agensi di bawah kementerian, program turun padang dan mencipta seribu satu nama program lain yang tujuan dan maksudnya ialah bertemu perwakilan di seluruh negara.
Majlis itu meskipun atas nama dan belanja yang ditanggung oleh kementerian tetapi berdasarkan gambar-gambar yang tersebar, jelas sekali bahawa sebahagian besar yang hadir adalah perwakilan UMNO cawangan-cawangan belaka. Ketika calon-calon lain tidak dibenarkan berkempen dan dikekang dengan pelbagai sekatan, mereka yang berjawatan menteri dan timbalan menteri ini bukan saja menyalahgunakan kedudukan dan perbelanjaan kerajaan untuk kepentingan jawatan dalam parti tetapi juga seolah-olah mempunyai lesen besar untuk berkempen sesuka hati.
Selain mereka yang berjawatan menteri dan timbalan menteri mulai sibuk mengatur pelbagai program ke seluruh negara, calon yang berjawatan dalam GLC dan agensi kerajaan juga turut berbuat demikian. Mereka kini berkelilau turun padang ke seluruh negara atas berbagai program yang direka-reka namanya tetapi mauduknya ialah untuk bertemu dan berkempen kepada perwakilan UMNO.
Bagi calon yang mempunyai hubungan rapat dengan menteri atau timbalan menteri pula, bolehlah menumpang dengan turun sama ke mana-mana destinasi itu.
Bagi calon yang tiada jawatan dan tiada “godfather”, kesukaran memang ternampak nyata. Bukan saja kekurangan ruang untuk berkempen dan memperkenalkan diri, malah tiada juga teduhan yang boleh mereka menumpang.
Di sinilah ternampak ketidakadilannya dan diharap Lembaga Disiplin atau Jawatankuasa Pemantau Pemilihan turut melihat pekara ini secara menyeluruh dan tidak sekadar memberi amaran akan mengambil tindakan kepada calon-calon yang melanggar peraturan tetapi akhirnya yang masuk jerat hanyalah “ikan-ikan bilis” saja sedangkan calon “ikan yu” bebas meredah apa saja halangan yang dicipta itu.
Dengan pelbagai kekangan dan sekatan yang akhirnya ternampak berat sebelah dan hanya menguntungkan satu-satu pihak saja, kod etika pemilihan yang merupakan sebahagian daripada transformasi politik Perdana Menteri, Najib Razak ini ternampak bukannya sedang menuju kemajuan, sebaliknya seperti berundur ke belakang, memberi ketidakadilan kepada sesetengah calon dan menganiaya mereka.
Sudahnya, calon yang tiada jawatan walaupun berpotensi dan mempunyai kelayakan serta kebolehan seperti tidak diberikan “lantai yang sama rata untuk menari” manakala perwakilan seramai 150 ribu yang kononnya melambangkan erti demokrasi sebenar dan inklusifnya UMNO pula seolah-olah dilayan seperti kanak-kanak tadika yang sentiasa dipantau pergerakannya dan “tidak boleh itu” dan “tidak boleh ini” akhirnya. (SH 29/09/2013).

0

0

votes
Article Rating
Kongsikan artikel ini


Kalaulah Mukhriz Kalah Naib Presiden UMNO…

 Penyertaan Menteri Besar Kedah, Mukhriz Mahathir dalam perebutan jawatan Naib Presiden UMNO tidak sudah-sudah mengundang kontroversi. Daripada disyaratkan meminta nasihat Presiden UMNO terlebih dahulu, kemudian penyertaannya dikatakan tidak mendapat restu berikutan Najib mahu penyandang sedia ada dikekalkan dan terbaru ini, beliau dikatakan merupakan ancaman kepada kedudukan Najib pula.
Namun di sebalik semua itu, mood dan trend perwakilan UMNO menjelang pemilihan 19 Oktober depan terlihat semakin mengukuh terhadapnya. Kedudukan sebagai anak Mahathir, kejayaan BN menawan semula Kedah dan imejnya sebagai antara pemimpin muda yang baik dan berwibawa adalah antara faktor penyumbang ke arah itu.
Ini menjadikan, meskipun tarikh pemilihan ada kira-kira tiga minggu lagi tetapi ramai menjangkakan beliau tidak menghadapi banyak masalah untuk menduduki salah satu daripada tiga kerusi naib presiden itu.
Secara langsung juga keadaan ini menjadikan sekurang-kurangnya salah seorang daripada tiga penyandang kerusi Naib Presiden iaitu Zahid Hamidi, Hishammuddin dan Shafir Apdal mulai rasa tergugat. Sekiranya, dua lagi calon iaitu Isa Samad dan Ali Rustam turut berupaya melonjakkan diri masing-masing, tambahan pula kedua mereka juga pernah menyandang kerusi itu sebelum ini, bermakna ketiga-tiga penyandang jawatan naib presiden ini tidak lagi selamat kedudukannya.
Serentak dengan tersebarnya cakap-cakap bahawa penyertaan Mukhriz tidak mendapat restu Najib, spekulasi itu bertambah hangat apabila Zahid, Hishammuddin dan Shafie dilihat bersama-sama dan saling bergandingan tangan ketika hadir di hari penamaan calon pada 21 September lalu.
Walaupun dinafikan ada pakatan atau sebarang usaha untuk mewujudkan blok undi, kempen-kempen yang mahukan ketiga-tiga penyandang itu dikekalkan ternyata semakin tersebar di mana-mana.
Di Wilayah Persekutuan pula, ketika majlis memperkenalkan salah seorang calon Naib Presiden, Zahid Hamidi kepada para perwakilan yang diadakan di sebuah hotel minggu lalu, Tengku Adnan Tengku Mansor secara terbuka menyatakan bahawa Najib mahukan ketiga-tiga penyandang sedia ada dikekalkan.
Apabila perkara itu menjadi heboh dan disiarkan dalam beberapa blog pro UMNO, diberitahu kemudiannya bahawa ucapan Tengku Adnan pada malam itu adalah atas kapasitinya sebagai Pengerusi Badan Perhubungan UMNO WP dan bukannya sebagai Setiausaha Agung UMNO. Namun yang jelasnya, Ku Nan dengan kedudukan dan gambarannya sebagai “tangan kanan” Najib dilihat mahukan perwakilan UMNO WP mengekalkan naib presiden sedia dan menolak Mukhriz.
Di kalangan ketua-ketua cawangan dan para perwakilan WP, ucapan Ku Nan itu telah menimbulkan keresahan dan serba salah kerana ramai yang beranggapan bahawa kehadiran Mukhriz sebagai salah seorang naib presiden seharusnya diterima dengan baik, sesuai dengan saranan meremajakan parti dan menerima pemimpin muda yang berkelayakan yang sering dilaung-laungkan sebelum ini. Tambahan pula, di kalangan tiga penyandang naib presiden itu ada yang begitu dipertikaikan kewibawaan dan daya kepimpinannya.
Di negeri-negeri lain juga didapati bahawa kempen yang mahukan ketiga-tiga penyandang dikekalkan turut kedengaran. Dalam banyak keadaan pula, nama Najib turut digunakan untuk menguatkan keyakinan agar para perwakilan bersetuju tanpa banyak soal dengannya.
Hujah yang digunakan ialah Najib dikatakan cukup selesa bekerja dengan ketiga-tiga naib presiden sedia ada yang sudah dikenalinya cukup lama dan sekiranya berlaku perubahan ia mungkin merencatkan sebarang usaha ke arah transformssi dalam parti dan juga kerajaan yang mahu dilakukan Najib selepas ini.
Dan terbaru ini, kemenangan Mukhriz sebagai naib presiden dikatakan sebagai ancaman kepada Najib pula. Apa yang ditulis oleh The Economist mengenai hal itu sebenarnya adalah perkara yang sudah menular jauh diperbualkan di kalangan para perwakilan. Tujuannya tidak lain ialah untuk menghalang kemenangan Mukhriz dan menjadikan status quo naib presiden tidak berubah.
Isu kehadiran Mukhriz sebagai ancaman kepada kedudukan Najib kini bukan saja terpaksa dinafikan oleh tuan punya badan sendiri tetapi turut dilakukan oleh Mahathir juga. Mukhriz, kata Mahathir lagi, tidak mempunyai apa-apa niat buruk terhadap Najib.
Sementara Mukhriz mulai menyedari bahawa kempen-kempen untuk menolaknya daripada memenangi jawatan Naib Presiden UMNO mulai mengancam peluangnya, Mahathir pula tentunya terpaksa berbuat demikian kerana tidak mahu anak bongsunya itu kecundang dalam pemilihan kali ini.
Setelah kalah dalam pertandingan merebut jawatan Ketua Pemuda Kubang Pasu kepada Haji Zulkifli dalam pemilihan 2004 dan kemudian kalah juga kepada Khairy Jamaluddin dalam pertandingan Ketua Pemuda UMNO Malaysia pada 2009, Mahathir tentunya tidak rela melihat Mukhriz kalah lagi dalam pendakiannya menuju puncak hireaki dalam UMNO dan juga kerajaan.
Walaupun Najib sudah menafikan beliau merestui calon-calon tertentu dan menyerahkan kepada para perwakilan membuat pilihan, namun ia didapati semakin kerap diperkatakan di mana-mana. Semakin dekat hari pemilihan, dipercayai lagu yang mengatakan Najib mahu Zahid, Hishammuddin dan Shafie dikekalkan, pastinya lebih kerap didendangkan dengan pelbagai irama dan tempo oleh tukang-tukang kempen sama ada yang rasmi mahupun tidak rasmi.
Semakin kuat Mukhriz cuba menyelit dan memastikan kemenangannya, begitu jugalah semakin kuat gerakan yang mahu menolaknya.
Cumanya, bolehkah Mukhriz disingkirkan sedangkan mood dan kehendak perwakilan secara majoritinya lebih memihak kepadanya?
Kemenangan Mukhriz mungkin menjadikan UMNO tambah menarik dengan wajah kepimpinan yang dilihat lebih segar dan meyakinkan di mata rakyat tetapi sekiranya Mukhriz kalah, drama-drama dalam UMNO selepas itu juga pastinya lebih menarik lagi.
Mahathir tentunya sekali lagi menjadi watak yang paling lantang mengkritik UMNO dan Najib tidak akan terlepas daripada sasarannya. (SH 30/09/2013).

0

0

votes
Article Rating
Kongsikan artikel ini


Saya Tak Bodoh, Saya Tak Bodoh, CGPA Saya 3.85 Lagi, Kata Ahmad Maslan

 Barangkali kerana tidak dapat menahan dada yang sentiasa membuak-buak berikutan banyak kenyataan dan hujah-hujahnya dipertikaikan, Timbalan Menteri Kewangan, Ahmad Maslan malam tadi menulis di Twitternya “Saya tak lah bodoh sangat. Ijazah pertama di Victoria University Wellington New Zealand. MBA di UKM pelajar terbaik drpd 177. CGPA 3.85”.
Barangkali Ahmad Maslan yang juga Ketua Penerangan UMNO merupakan satu-satunya ahli politik di dunia yang terpaksa menunjukkan di mana dia belajar dan pointer yang diperolehinya semata-mata untuk membuktikan beliau seorang yang pandai dan butir-butir kata yang keluar daripada mulutnya bukannya omong kosong tanpa ilmu.
Selalunya ahli politik akan berhujah dengan fakta dan angka dan apabila hujah itu dipertikaikan, fakta dan angka yang lebih kukuh akan dikeluarkan supaya ia tidak dapat disanggah lagi. Tetapi tidak bagi Ahmad Maslan, beliau cuba mematahkan hujah dengan menunjukkan di mana dia belajar dan pointer yang diperolehinya semasa belajar dulu.
Suatu pendekatan baru yang mungkin boleh ditiru ahli politik lain apabila hujah disanggah dan dipangkah.
Lantaran itu, di laman mikro sosial Twitter juga, Ahmad Maslan diserang dengan pelbagai kata-kata sindiran dan ejekan berikutan tindakannya menyebut di mana dia belajar dan pointer yang diperolehinya itu. Pelbagai kata-kata sinis ditujukan semula kepadanya kepadanya termasuk ejaannya yang kerap salah dalam tulisan di Twitter serta ada juga yang membandingkannya dengan pemimpin lain yang ada PhD dan sebagainya.
Sebenarnya orangramai mempertikaikan banyak kenyataan Ahmad Maslan bukanlah perkara baru. Sejak beliau diangkat menjadi Ketua Penerangan UMNO dan Timbalan Menteri di Jabatan Perdana Menteri empat tahun lalu, dirinya tidak pernah sunyi daripada serangan dan pertikaian umum.
Semalam, jawapannya di Parlimen yang menyatakan rasa kesal kerana rakyat tidak pernah menyatakan terima kasih atas subsidi yang diterima, sebaliknya menyatakan bantahan apabila ianya dikurangkan, menimbulkan rasa kurang senang banyak pihak. Ramai yang mempertikaikan hujah itu dan seolah-olah rakyat yang turut membayar cukai tidak boleh bersuara langsung terhadap sebarang keputusan yang dibuat oleh kerajaan.
Beliau kemudiannya berkata negara tidak mengalami krisis ekonomi walaupun nisbah hutang mencecah 51 peratus daripada LDNK dan ia adalah lebih baik daripada negara maju seperti Amerika Syarikat, Italy, Portugal dan Singapura.
Berikutan kenyatan itu, Ahmad Maslan dilabel dengan pelbagai gelaran dan kata-kata yang tidak enak turut dilemparkan terhadapnya.
Sebelum ini juga banyak kenyataannya disanggah dan disifatkan tidak logik. Dalam isu kenaikan harga minyak bulan lalu, Ahmad Maslan telah mengutip teori atau kajian yang entah dari mana dengan nenyatakan kenaikan 20 sen tidak memberi banyak kesan kepada rakyat kerana katanya, rakyat yang berpendapatan RM3000 ke bawah hanya membelanjakan RM132 atau RM4.40 saja sehari untuk petrol manakala yang berpendapatan RM5000 ke atas pula hanya membelanjakan RM375 atau RM12.50 sehari untuk minyak kenderaan mereka.
Hujah dan teori beliau ini seolah-olah semua orang mempunyai pejabat yang berdekatan dengan rumah dan tidak pergi ke mana-mana pada hujung minggu atau cuti umum.
Hujahnya dalam mempertahankan tindakan Najib menaikkan harga minyak lantas mendapat serangan dan ejekan yang paling banyak di laman-laman sosial Facebook dan Twitter kerana beliau seolah-olah pemimpin yang tiada perasaan terhadap derita rakyat dan melihat semua tindakan pemimpin atasannya betul belaka.
Dakwaan Ahmad Maslan bahawa harga minyak kita yang kelapan terendah di dunia dikritik orangramai termasuk oleh Prof Dr Agus Yusof kerana fakta sebenarnya ialah kita berada di kedudukan 16.
Di Parlimen juga beliau mengulangi hujah Najib bahawa harga minyak tidak naik, cuma subsidi dikurangkan. Ia terlihat bahawa seolah-olah harga minyak yang dibayar oleh rakyat tetap sama antara sebelum dan selepas subsidi dikurangkan sedangkan hakikatnya tidaklah begitu. Mengakui sajalah harga minyak naik, habis cerita!
Banyak lagi tindakan dan kenyataannya turut menjadi bahan pertikaian sebelum ini. Pelbagai teori yang pernah diutarakannya sebelum PRU 13 terutama untuk menang dalam pilihanraya bukan saja menjadi pertikaian, malahan menjadi bahan persendaan di kalangan ahli UMNO sendiri. Ini kerana beliau sebagai ketua penerangan dilihat seolah-olah tidak berpijak di bumi yang nyata dan tidak melihat dunia politik mempunyai masalah dan halangan yang lebih kompleks serta berbeza-beza mengikut tempat.
Jika semasa menjadi Timbalan Menteri di JPM dulu, beliau sering bercakap berkaitan politik tetapi kini setelah menjadi Timbalan Menteri Kewangan juga, hujah beliau juga jarang lari daripada elemen politik walaupun dalam isu-isu ekonomi dan kewangan negara.
Program Juara Rakyat yang diperkenalkannya, kononnya untuk melonjak sokongan rakyat terhadap kerajaan, bukan saja tidak mendapat sambutan seperti yang diharapkan, bahkan tidak lagi digunapakai sebagai medium utama untuk pilihanraya umum lalu. Program itu dihentikan di tengah jalan dan diambil alih oleh Program Janji Ditepati yang diadakan berterusan sehingga musim kempen pilihanraya.
Sebagai ahli politik yang mungkin turut bercita-cita tinggi dan tidak berpuas hati sekadar menjadi timbalan menteri saja, Ahmad Maslan barangkali tidak dalat memahami kenapa hujah dan kenyataannya sering dipertikai dan dipersendakan sedangkan beliau pelajar terbaik dan pandai. Naik darahnya mungkin sudah tidak tertahan lagi, lalu dibuktikannya bahawa beliau sebenarnya adalah seorang yang pandai sejak dulu.
Dan dengan pointer CGPA 3.85 itu, Ahmad Maslah juga bolehlah mendabik dada di kalangan menteri dan timbalan menteri yang ada kerana pastinya tidak ramai yang ada pencapaian seperti itu.
Mulai sekarang juga bolehlah berkata di mana-mana, “saya tak bodoh, saya tak bodoh….” (SH 01/10/2013)

0

0

votes
Article Rating
Kongsikan artikel ini


Berapa Lamakah Najib Mampu Bertahan?

 Walaupun Najib sudah disahkan menang tanpa bertanding dalam pemilihan UMNO 2013 dan ini merupakan penggal keduanya selepas menang tanda ditandingi juga pada 2004 lalu, masa depan beliau sebenarnya masih lagi dilihat tidak selamat. Kerusi Presiden UMNO dan Perdana Menteri dilihat tidak sepanjang masa kukuh untuknya dan beliau seolah-olah bila-bila masa saja boleh tercampak daripadanya.
Jika di hati rakyat beliau tidak mendapat sokongan majoriti, di dalam UMNO juga popularitinya tidak berada ke kedudukan nombor satu sedangkan beliau sedang mengetahui parti dan kerajaan.
Dalam pilihanraya umum, meskipun BN kekal memerintah dengan kemenangan 133 kerusi berbanding PR yang hanya 89 kerusi, tetapi undi majoriti yang diperolehi BN hanyalah 47 peratus manakala PR meraih undi popular rakyat sebanyak 51 peratus.
Di dalam UMNO pula, kaji selidik terbaru yang dilakukan oleh Merdeka Center mendapati populariti Najib di kalangan ahli UMNO hanyalah sebanyak 69 peratus berbanding bekas Perdana Menteri, Mahathir Mohamad yang mendapat 79 peratus undian.
Dengan kedudukan sebagai Presiden UMNO dan Perdana Menteri serta setiap hari berita dan gambarnya terpampang di akhbar dan tv, keberadaannya di kedudukan nombor dua di belakang Mahathir itu merupakan sesuatu yang malang dan memalukan. Ini menjadikan keadaannya adalah sama dengan kemenangan dalam pilihanraya umum lalu. BN yang dipimpinnya menang dalam pilihanraya tetapi kepimpinannya tiada dihati rakyat, di dalam UMNO pula beliau kekal sebagai Presiden UMNO tanpa ditandingi tetapi beliau tidak berada di hati ahli-ahli UMNO.
Tidak berada di hati rakyat dan tidak juga kukuh di hati ahli-ahli UMNO, ini menjadikan kedudukannya tidak selamat dan boleh dikuis pada bila-bila masa, selain perlu sentiasa berwaspada terhadap sebarang kemungkinan yang boleh menggugat kedudukannya.
Kepimpinan dan kewibawaan Mahathir ternyata masih kukuh melekat dalam jiwa ahli-ahli UMNO, tambahan pula dalam banyak aspek pencapaian sebagai Perdana Menteri, Najib bukan saja jauh berbeza dengan Mahathir, malah beliau juga dilihat lebih lemah berbanding Pak Lah.
Mengetahui bahawa kedudukannya lebih popular daripada Najib, Mahathir secara bergurau berkata, “Saya nak jadi PM lagi sekalilah.”
Walau dengan nada bergurau, kata-kata Mahathir itu ternyata penuh sindiran. Ini kerana meskipun sudah lebih 10 tahun meninggalkan persada kuasa sebagai Perdana Menteri, Najib masih tidak mampu menandinginya.
Dan menjelang pemilihan UMNO 19 Oktober depan, kedudukan Najib tidak terlepas daripada pemerhatian banyak pihak. Dengan Mahathir dilihat mempunyai proksinya kali ini iaitu anaknya, Mukhriz yang bertanding jawatan Naib Presiden UMNO manakala Najib dipercayai masih mahu mengekalkan penyandang sedia ada iaitu Zahid Hamidi, Hishammuddin dan Shafie Afdal, pertembungan pengaruh antara keduanya tidak dapat dielakkan lagi.
Apatah lagi, seiring dengan mood dan kehendak majoriti perwakilan yang seolah-olah mahukan Mukhriz menduduki salah satu kerusi Naib Presiden UMNO, Mahathir juga terlihat turut sibuk untuk mengelakkan anaknya bakal kecundang. Saranan dan gesaannya berulangkali yang mahukan UMNO membuka pintu kepada pemimpin muda yang berbakat untuk mengelakkan parti itu daripada mati serta terus relevan adalah sebenarnya untuk menyediakan ruang yang lebih terbuka untuk anaknya itu.
Menyedari bahawa wujud pertembungan kepentingan dengan Najib ketika ini, Mahathir juga dilihat mulai kritikal terhadap beberapa dasar dan pendekatan Najib. Selain mengekalkan rasa tidak setujunya dengan pemberian tunai kepada rakyat melalui BR1M, semalam beliau mengkritik lagi rancangan Najib mahu memberi BR1M sebanyak dua kali setahun dengan menyifatkan tindakan itu menyebabkan rakyat menjadi lebih malas dan terlalu bergantung kepada kerajaan.
Najib pula dilihat amat bergantung kepada dasar pemberian tunai untuk meningkatkan sokongan terhadapnya. Kritikan Mahathir sedikit-sebanyak tentunya mengganggu pelan asal Najib mengenai BR1M, sama seperti terganggunya beliau dengan kehadiran Mukhriz dalam pertandingan Naib Presiden UMNO. Sama ada mengekalkan BR1M, lebih-lebih lagi menjadikannya dua kali setahun, ia pastinya akan menjadikan kritikan Mahthir lebih pedas lagi kerana pemberian tunai itu akan dikaitkan dengan peningkatan hutang negara yang kini sudah mencecah 51 peratus berbanding KDNK negara.
Sebelum itu juga, Mahathir melontarkan sindiran dengan mengatakan seseorang pemimpin tidak harus memegang jawatan terlalu lama dan mesti tahu bila harus berhenti bagi mengelakkan parti terus dikuasai oleh orang-orang bodoh. Perjanjian Trans Pasifik atau TPPA juga tidak terlepas daripada kritikan Mahathir manakala Najib pula begitu beria-ia mahukan ia ditandatangani dan bersikap pro Amerika.
Di sebalik semua perlakuan Mahathir itu, persoalan yang mula bermain di kepala ahli-ahli UMNO ialah sampai bilakah Najib mampu mempertahankan kedudukannya? Walaupun sebelum ini Mahathir menyokong Najib terus dikekalkan tetapi sejarah lampaunya juga menunjukkan beliau pernah memainkan peranan menjatuhkan orang yang dulu merupakan pliihannya sendiri.
Semasa berkuasa, beliau menyingkirkan Musa Hitam, Tengku Razaleigh, Ghafar Baba dan Anwar Ibrahim tetapi setelah tiada kuasa, beliau juga mampu menjatuhkan Pak Lah.
Bibit-bibit perbezaan antara Najib dan Mahathir sudah mulai dikesan sekarang ini dan semakin menjadi percakapan ramai, baik di dalam mahu pun di luar UMNO. Kritikan terbukanya mengenai UMNO dan beberapa dasar Najib makin lantang kebelakangan ini memperlihatkan kecenderungan orangramai untuk mempercayainya.
Walaupun menang tanpa bertanding dalam pemilihan UMNO, Najib dipercayai tidak akan kekal sehingga pilihanraya akan datang. Selepas pilihanraya lalu, tidak ada perubahan dalam kepimpinan Najib yang membolehkan sesiapa meyakininya mampu membawa kejayaan lebih cemerlang dalam PRU 14 nanti. Kritikan Mahathir mengenai UMNO dan dasar Najib adalah untuk membuktikan bahawa perubahan yang dijanjikan tidak berlaku sama-sekali sedangkan antara syarat beliau dikekalkan ialah untuk memberi peluang dan memastikannya berubah selepas keputusan terburuk BN dalam pilihanraya lalu.
Mahathir dipercayai sedang memantau dengan teliti semua keadaan yang berlaku dalam UMNO dan juga kerajaan dan keputusan pemilihan UMNO 19 Oktober depan akan menjadi titik-tolak kepada langkah beliau yang seterusnya. Dengan menjadi orang paling popular dalam UMNO, sementara Najib bukan saja tidak popular dalam UMNO tetapi juga tidak melekat dihati rakyat, usaha Mahathir itu tidaklah sesukar mana.
Kita akan melihat sama ada sejarah Pak Lah berulang kepada Najib ataupun beliau mampu mengelaknya tidak berada lama selepas pemilihan UMNO ini berakhir nanti. (SH 02/10/2013)

0

0

votes
Article Rating
Kongsikan artikel ini


Laporan Audit Membuktikan Janji Berubah Hanya Omongan Kosong

 Setiap tahun apabila laporan audit mengenai perbelanjaan kerajaan didedahkan kepada umum, cerita yang sama berulang kembali. Ceritanya tidak lain mengenai pembaziran, ketirisan, perbelanjaan tidak munasabah dengan membeli barang ikut harga sesuka hati dan penyelewengan seolah-olah wang perbendaharaan negara yang dibelanjakan itu adalah warisan daripada nenek moyang mereka.
Sebagaimana tahun lalu dan tahun-tahun sebelumnya, kali ini juga beberapa cerita pelik mengenai perbelanjaan wang negara yang dilakukan oleh kementerian dan agensi kerajaan terdedah lagi. Walaupun ia disiarkan secara meluas dan diperkatakan oleh rakyat, pimpinan kerajaan nampaknya tidak terasa apa-apa dan langsung tidak berasa malu dengannya.
Mana-mana menteri yang mahu menjawab apa yang didedahkan itu, mereka akan menjawabnya tetapi jawapan yang diberi langsung tidak menampakkan rasa bersalah dan seolah-olah melakukan pembaziran, menaikkan harga barang yang dibeli secara melampau, menyeleweng dan tidak beretika dalam berbelanja adalah perkara biasa sahaja.
Namun ramai juga menteri yang tidak mahu menjawab apa yang didedahkan, sebaliknya hanya buat bodoh saja dan seperti tidak melakukan apa-apa salah dan dosa kepada rakyat atau atas amanah yang diberikan kepada mereka dan mengharapkan beberapa hari selepas itu, rakyat akan lupa dan tidak lagi bercakap mengenainya.
Tahun ini, antara perkara pelik yang terus berlaku dalam kerajaan sebagaimana yang didedahkan melalui laporan audit ialah makanan luput tarikh tersadai di stor TUDM, kehilangan 44 pistol, 156 gari dan 29 kereta polis, perbelanjaan RM320 ribu oleh Kementerian Kesihatan untuk menguruskan laman sosial Facebook dan Twitter, kerugian RM38 ribu untuk iklan yang menggelarkan perokok bodoh dan akhirnya diputuskan tidak sesuai digunakan, GLC rugi tapi dapat bonus, jam berharga RM100 tapi dibeli dengan harga RM3810.00, bayaran RM1.6 juta untuk artis K-Pop yang sebelum ini dihebohkan dibayar oleh penaja, bantuan Jabatan Kebajikan Masyarakat diberi kepada orang yang sudah mati dan pelbagai lagi.
Jika mahu ditulis satu persatu benda-benda pelik yang berlaku ini, mungkin ada yang sakit jantung dibuatnya kerana tentunya tidak terfikir sama sekali negara seperti Malaysia yang sedang menuju negara maju pada tahun 2020 tetapi Muhyiddin pula berkata status negara mahu boleh dicapai lebih awal dari itu iaitu pada 2018 dan majoritinya pula beragama Islam serta kenal dosa dan pahala, tetapi malangnya perlakuan dalam mengurus kerajaannya langsung tidak beretika dan mungkin lebih buruk daripada sesetengah negara di Afrika.
Saban tahun, rakyat hanya menerima cerita-cerita laporan audit ini tidak lebih sebagai cerita penglipur lara semata-mata dan kemudian dilupakan begitu saja. Tiada yang rasa bersalah atau mahu mengambil tanggungjawab daripadanya. Tahun depan cerita yang sama akan muncul kembali lagi. Begitulah putarannya.
Dalam kes pistol yang hilang, jawapan Ketua Polis Negara bahawa ia tidak jatuh ke tangan penjenayah dan mungkin hilang atau jatuh di laut, amat sukar diterima. Ini kerana bukannya sepucuk dua yang hilang, tapi sehingga 44 pucuk dan gari pula 156. Ternampak jawapan yang diberi lebih kepada andaian dan kebarangkalian saja tanpa ada rasa pertanggungjawaban.
Begitu juga dalam kes bayaran kepada artis K-Pop sebanyak RM1.6 juta, Menteri Belia dan Sukan, Khairy Jamaluddin atas dasar pertanggungjawaban bersama menjelaskan bahawa bayaran itu dibuat kerana syarikat penaja yang berjanji sebelum ini tidak menunaikan janjinya, lalu kerajaan melunaskannya. Amboi, senangnya sebuah kementerian dan sebuah kerajaan kena kencing?
Manakala Menteri Belia dan Sukan terdahulu, Shabery Cheek masih membisu, jawapan KJ pula begitu mudah dan santai, bagaikan pembaziran sebanyak itu dengan tiada faedah di segi moral daripada kedatangan artis Korea itu bukanlah perkara besar bagi kerajaan.
Moral daripada semua ini ialah selagi laporan audit ini tidak disusuli dengan tindakan undang-undang atau pengukuatkuasaan, selagi itulah ia akan terus berlarutan. Hanya sekiranya sebarang penyelewengan dan salah laku dalam laporan ini dapat diambil tindakan yang sewajarnya, barulah kita boleh mengharapkan perkara-perkara pelik ini tidak berlaku lagi.
Sebab itu, desakan pihak pembangkang ke arah itu sewajarnya disambut baik oleh Najib jika beliau masih ingat dan berpegang pada janji mahu berubah yang pernah dilafazkannya sebelum ini. Laporan audit ini secara langsung juga menelanjangkan kelemahan pengurusan dan kerajaan yang sedang dipimpinnya.
Sementara rakyat terus dibebankan dengan kos hidup yang tinggi, disaran mengubah gaya hidup, diminta menerima pengurangan subsidi dengan hati terbuka tetapi dalam masa yang sama, rakyat juga didedahkan bukan saja dengan kemewahan dan keborosan pemimpin tetapi juga sikap dan perangai yang tidak mahu berubah dalam berbelanja menggunakan wang rakyat, menggambarkan suatu kontradiksi sedang berlaku dalam kerajaan Najib ini.
Janji untuk berubah terbukti tidak lebih hanya sandiwara sebelum pilihanraya atau umpama kata-kata manis sang penggoda sebelum apa yang dihajati jatuh ke riba. Dalam hal ini, semakin benarlah tanggapan banyak pihak sebelum ini bahawa perubahan yang sebenar, terutama dalam tata kelola dan pengurusan kerajaan yang telus hanya dapat dirasai jika BN kalah pilihanraya dan berlakunya kerajaan yang boleh bertukar ganti.
Selagi tidak, setebal mana pun laporan audit tetapi ketirisan, pembaziran dan penyelewengan dalam perbelanjaan kerajaan akan terus berlaku saban tahun. (SH 03/10/2013)

0

0

votes
Article Rating
Kongsikan artikel ini


Teori Yang Boleh Difikirkan Dalam Memilih Naib Presiden UMNO

 Dua hari lalu, Ahmad Zahid Hamidi menafikan laporan blog ini yang mendedahkan wujud desakan kepada para perwakilan untuk mengekalkan ketiga-tiga penyandang Naib Presiden UMNO sedia ada sehingga menimbulkan keresahan kepada para perwakilan UMNO yang akan mengundi pada 19 Oktober ini.
Menurut beliau yang juga Menteri Dalam Negeri, dakwaan itu hanyalah spekulasi semata-mata kerana jawatan Naib Presiden UMNO memang terbuka untuk ditandingi.
Tetapi semalam pula, salah seorang Naib Presiden UMNO, Hishammuddin Hussein berkata, kalau pun ada tuduhan bahawa beliau berpakat dengan dua penyandang jawatan tersebut iaitu Zahid Hamidi dan Shafie Apdal untuk mengekalkan jawatan dalam pemilihan kali ini, ia perlu dilihat dari segi keserasian.
“Kita bergerak dakam suatu entiti yang kukuh, kalau itu dikatakan pakatan ia tidak dapat dinafikan kerana kita mempunyai keserasian dalam menempuh pelbagai cabaran,”jelasnya yang juga Menteri Dalam Negeri yang seakan-akan tidak menafikan adanya pakatan antara mereka untuk saling bekerjasama dan mewujudkan blok undi bagi menghalang pencabar lain turut memenangi jawatan tersebut.
Sementara Zahid menafikan adanya sebarang pakatan, Hishammuddin pula tidak menolaknya. Jelas ada perbezaan pandangan antara kedua mereka. Bagaimana pula agaknya pendirian Shafie Apdal? Mungkin beliau bersetuju dengan Zahid, tetapi tidak mustahil Menteri Kemajuan Luar Bandar itu sependirian dengan Hishammuddin.
Oleh kerana jawatan Presiden dan Timbalan Presiden tidak dipertandingkan dalam pemilihan kali ini, maka perebutan jawatan Naib Presiden UMNO paling menarik perhatian, lebih-lebih lagi dengan penyertaan Mukhriz Mahathir turut bersaing merebut jawatan itu telah dianggap mengganggu kekukuhan kepimpinan Najib yang lebih selesa sekiranya ketiga-tiga penyandang sedia ada dikekalkan.
Berbanding penyertaan Isa Samad dan Ali Rustam yang turut mahu merebut jawatan itu, kemasukan Mukhriz lebih memeningkan kepala Najib sehingga ia disifatkan sebagai ancaman kepada masa depannya. Isa dan Ali dianggap kurang berpotensi untuk memenangi jawatan itu walaupun tidak mustahil mampu melakukan kejutan kerana pernah memenangi jawatan tersebut sebelum ini. Kehadiran Mukhriz sebagai ancaman itu kemudian terpaksa dinafikan oleh Mukhriz sendiri dan juga dengan bantuan bapanya, Mahathir Mohamad yang menegaskan anaknya itu tidak mempunyai apa-apa niat buruk terhadap Najib.
Bagaimanapun, dengan kesemua calon sudah memulakan gerak kerja kempen masing-masing sekarang ini, penerimaan perwakilan di semua negeri masih lagi bercampur-campur. Penerimaan terhadap ketiga-tiga penyandang dikekalkan agak berbelah-bagi kerana ramai yang mahu sekurang-kurangnya seorang daripada mereka digugurkan kali ini.
Ada juga yang mahu dua orang daripadanya ditukar dan diganti dengan muka baru. Bahkan yang mahu ketiga-tiga penyandang ditukar juga ada kerana mereka dianggap turut menyumbang kepada keputusan buruk BN dalam pilihanraya lalu. Ada pula yang mahukan orang lama seperti Isa dan Ali diberi satu slot dalam kedudukan Naib Presiden atas faktor pengalaman yang mereka miliki.
Tetapi dalam semua kombinasi Naib Presiden yang dikehendaki itu, sehingga ini Mukhriz berada di kedudukan paling atas sekali. Majoriti perwakilan daripada semua negeri hampir sepakat berpendapat bahawa Menteri Besar Kedah itu wajar diberikan kemenangan.
Bagaimanapun untuk kemudahan dan sebagai panduan kepada perwakilan yang akan mengundi pada 19 Oktober nanti, di bawah ini dibawakan beberapa teori yang boleh dipertimbangkan dalam memilih calon-calon bagi mengisi tiga kerusi Naib Presiden itu.
Teori pertama – daripada enam calon yang bertanding, ia boleh dipecahkan kepada dua kumpulan iaitu kumpulan penyandang yang terdiri daripada Zahid Hamidi, Hishammuddin dan Shafie manakala kumpulan pencabar pula terdiri daripada Mukhriz, Isa Samad dan Ali Rustam.
Adalah tidak adil sekiranya ketiga-tiga penyandng dikekalkan kerana ia tidak menepati semangat transformasi yang mahu dibawa oleh Najib sendiri. Mengekalkan ketiga-tiga penyandang bermakna tiada pembaharuan. Begitu juga, amat tidak adil jika ketiga-tiga penyandang diketepikan sekaligus dan digantikan dengan mereka daripada kumpulan pencabar.
Kombinasi yang munasabah ialah mengekalkan dua orang penyandang dan memasukkan seorang muka baru atau mengekalkan seorang penyandang dan memasukkan dua muka baru. Pilihlah mana-mana kombinasi calon yang sesuai daripada keenam-enam yang beranding itu.
Teori kedua – oleh kerana yang bertanding ada enam calon manakala yang mahu dipilih adalah tiga, maka keenam-enam calon itu boleh dipecahkan kepada 3 kumpulan berdasarkan latarbelakang masing-masing dan perwakilan bolehlah memilih seorang daripada setiap kumpulan itu untuk menjadi Naib Presiden.
1) Kumpulan A ( anak bekas Perdana Menteri) -Hishammuddin dan Mukhriz.
 2) Kumpulan B (anak orang biasa) -Zahid Hamidi dan Shafie Apdal
 3) Kumpulan C ( bekas pemimpin negeri) – Isa Samad dan Ali Rustam.
Jika keenam-enam calon itu mahu dipecahkan kepada tiga kumpulan mengikut jawatan sekarang, keadaannya ialah:-
1) Kumpulan A (berjawatan di peringkat negeri) – Mukhriz Mahathir.
 2) Kumpulan B ( berjawatan di peringkat Pusat) – Zahid, Hishammuddin dan Shafie.
 3) Kumpulan C ( berjawatan dalam GLC) – Ali Rustam dan Isa Samad.
Pecahan calon-calon juga boleh dibuat mengikut zon atau negeri.
1) Kumpulan A ( zon selatan) – Hishammuddin, Ali Rustam dan Isa Samad.
 2) Kumpulan B ( zon utara) – Mukhriz Mahathir dan Zahid Hamidi
 3) Kumpulan C ( son Sabah) – Shafie Afdal.
Berdasarkan pecahan-pecahan itu, para perwakilan bolehlah memilih seorang calon daripada setiap kumpulan untuk dijadikan Naib Presiden. Ia mungkin menjadi pilihan yang terbaik.
Teori ketiga – sesuai dengan keperluan kepada generasi dan pemimpin muda untuk meneruskan kesinambungan kepimpinan dalam UMNO, sambil tidak melupakan golongan berusia, keenam-enam calon tersebut juga boleh dipecahkan mengikut kategori usia.
1) Kumpulan A – Calon golongan muda iaitu Mukhriz (48 tahun), Hishammuddin (52 tahun) dan Shafie (54 tahun).
 2) Kumpulan B – calon golongan tua iaitu Zahid Hamidi (61 tahun), Isa Samad (63 tahun) dan Ali Rustam (64 tahun).
Berdasarkan pecahan usia ini, para perwakilan bolehlah memilih sama ada mahu memilih dua orang daripada golongan muda dan seorang daripada golongan tua ataupun seorang daripada kategori calon muda dan dua orang daripada kategori calon tua. Pilihan ini juga dianggap terbaik dan mampu memberi kestabilan kepada parti.
Daripada ketiga-tiga penyandang berpakat sesama sendiri dan mewujudkan blok undi yang mungkin tidak membuahkan kejayaan dan akhirnya memalukan diri masing-masing, sebenarnya adalah munasabah dan wajar teori mengenai kombinasi calon ini dijadikan rujukan kepada para perwakilan dalam menentukan pilihan yang terbaik untuk masa depan UMNO itu sendiri.
Teori dan kombinasi ini juga mungkin sudah dalam pertimbangan atau pemikiran sebahagian para perwakilan sekarang ini. Bagaimanapun semuanya itu tidak mungkin dilaksanakan jika ada calon yang mengamalkan politik wang, membeli undi, menabur projek, menjanjikan habuan lawatan ke luar negara, menunaikan umrah dan lain-lain bentuk rasuah politik kepada para perwakilan.
Jika berlaku semua unsur-unsur negatif itu dalam pemilihan nanti, perkara yang paling mungkin berlaku ialah sama ada ketiga-tiga penyandang kekal atau ketiga-tiganya kecundang. (SH 03/10/2013)

0

0

votes
Article Rating
Kongsikan artikel ini


Nama Najib Dijaja Lagi Dalam Pemilihan UMNO Wangsa Maju

 Menjelang pemilihan UMNO pada 19 Oktober depan, antara bahagian yang dijangka menyaksikan pertandingan sengit ialah di bahagian Wangsa Maju, Wilayah Persekutuan. Bekas Setiausaha Politik Najib di Kementerian Kewangan, Shafie Abdullah kali ini akan ditentang oleh bekas Pemangku Ketua UMNO bahagian itu, Zainal Nazeri Zainuddin.
Dalam pemilihan 2008 lalu, Zainal Nazeri terpaksa mengundurkan diri kerana diasak terlalu kuat oleh Shafie yang ketika itu masih berjawatan Setiausaha Politik kepada Najib. Beliau bukan saja seringkali membawa Najib datang ke bahagian Wangsa Maju untuk menggambarkan hubungan rapatnya dengan Perdana Menteri, bahkan bibirnya juga ketika itu sentiasa basah dengan sebutan nama Najib.
Dia suatu peringkat juga, Shafie telah membawa Zainal Nazeri bertemu dengan Najib di Kementerian Kewangan untuk memaksanya tidak meneruskan hasrat bertanding dan memberi laluan kepada Shafie memenangi jawatan Ketua UMNO Bahagian secara percuma.
Di hadapan Najib, Zainal akhirnya terpaksa akur untuk memberi laluan kepada Shafie demi UMNO dan juga kerana menghormati kedudukan Najib ketika itu.
Setelah menjadi Ketua bahagian dan kemudian diberi peluang menjadi calon dalam pilihanraya umum lalu, Shafie bagaimanapun telah gagal menjadi pemimpin yang inklusif kepada penduduk Wangsa Maju berikutan sikapnya yang pilih bulu dan pendendam. Beliau bukan saja gagal menyatupadukan UMNO, bahkan bermusuh teruk dengan MCA sehinggalah sekarang.
Ini menjadikan beliau kalah kepada calon PKR, Dr Tan Kee Kwong dengan majoriti 5511 undi berbanding kekalahan calon BN dalam pilihanraya 2008 yang hanya 150 undi sahaja.
Berdasarkan kegagalan itu, wujud keperluan di kalangan ahli UMNO Wangsa Maju untuk menukar kepimpinan Shafie atas keyakinan bahawa sikap pilih bulu dan pendendam yang diamalkannya itu tidak akan mampu membawa cahaya kejayaan kepada UMNO dan BN dalam menghadapi pilihanraya ke 14 akan datang.
Apatah lagi, dalam masa yang sama juga, beliau turut tidak disambung khidmatnya sebagai Setiausaha Politik Najib dan jawatannya sebagai Ketua Penerangan UMNO Wilayah Persekutuan yang kini dibawah pimpinan Tengku Adnan Tengku Mansor juga sudah digantikan dengan orang lain.
Ini memberi gambaran bahawa di mata Najib dan UMNO Wilayah Persekutuan, Shafie bukanlah lagi watak penting dan dialu-alukan kehadirannya.
Adalah dipercayai, antara sebab khidmatnya sebagai Setiausaha Politik tidak disambung ialah kerana rasa kecewa Najib dengan kekalahan BN di Wangsa Maju dalam pilihanraya lalu dengan majoriti yang lebih besar sedangkan sebelum itu Najib begitu diyakinkan akan kemampuan dan peluang cerah untuk memenangi kawasan itu.
Kekalahan dengan majoriti yang jauh lebih besar itu membuatkan Najib seakan-akan ditipu dan dipermainkan oleh Setiausaha Politiknya sendiri.
Namun, dalam usaha mempertahankan jawatannya kali ini, walaupun tidak lagi berjawatan Setiausaha Politik dan tidak juga berupaya lagi membawa Najib menjejakkan kakinya ke Wangsa Maju sebagaimana tahun-tahun sebelumnya, Shafie tetap menjaja dan menjual nama Najib untuk memastikannya terus kekal sebagai Ketua Bahagian.
Dalam majlis taklimat kepada ketua-ketua cawangan berkaitan prosedur pemilihan yang diadakan baru-baru ini, tanpa rasa segan, Shafie menyebut bahawa beliau masih lagi menjadi orang keperluan dan berada dalam “inner circle” Najib sehinggalah sekarang walaupun tidak lagi berjawatan Setiausaha Politik.
Sambil itu, beliau merayu kedudukannya agar dikekalkan lagi. Dalam masa yang sama, Shafie juga didapati turut menjaja nama Najib dalam beberapa perjumpaan dan perbualan dengan ketua-ketua cawangan untuk meyakinkan mereka agar terus mengekalkannya sebagai Ketua Bahagian sekurang-kurangnya sepenggal lagi.
Sementara pimpinan UMNO Pusat seringkali mengingatkan pemimpinnya di semua peringkat agar bertanding secara bersih dan menggunakan kekuatan diri sendiri, sebaliknya di Wangsa Maju penggunaan nama Najib didapati terus berleluasa dan menjadi-jadi. Lebih malang lagi, penggunaan nama Najib dilakukan pula oleh individu yang dilihat tidak lagi penting dan pernah mengecewakan Najib sebelum ini.
Walaupun diketahui beliau tidak penting lagi dalam perjalanan politik Najib tetapi jika tidak dibendung dan disekat, penyalahgunaan nama Perdana Menteri, dipercayai amalan itu akan terus berleluasa dan mungkin merebak kepada perkara-perkara yang lebih serius lagi.
Oleh itu, adalah penting bagi UMNO Pusat atau Jawatankuasa Pemilihan memantau dan menyiasat perkara ini. (SH 04/10/2013)

0

0

votes
Article Rating
Kongsikan artikel ini


Jika BN Mahu Menang Di Sungai Limau, Menangkan Dulu Mukhriz Naib Presiden UMNO

 SPR sudah pun menetapkan tarikh pilihanraya kecil DUN Sungai Limau pada 4 November depan manakala hari penamaan calonnya pada 23 Oktober. Dengan penetapan tarikh ini, kedua-dua parti yang bakal bertanding di situ iaitu Pas dan UMNO, bolehlah mula mempertingkatkan lagi gerak kerja masing-masing bagi memenangi pilihanraya nanti.
Pas memang ingin mengekalkan kawasan DUN Sungai Limau kerana sejak 1995 kawasan itu menjadi milik tradisinya melalui Allahyarham Azizan Razak. Bahkan dalam pilihanraya umum lalu, kemenangan Pas diraih dengan majoriti yang agak besar iaitu 2774 undi. Dalam hal ini, sudah tentu Pas mahu mengekalkan penguasaannya di Sungai Limau dan tidak rela menerima kekalahan lagi setelah tewas dalam usaha mengekalkan kerajaan negeri Kedah dalam pilihanraya umum lalu.
Bagi UMNO pula, terlihat juga keinginan yang tinggi untuk memenangi DUN Sungai Limau ini. Pilihanraya kecil ini merupakan ujian sebenar kepada Menteri Besar, Mukhriz Mahathir kerana ianya dilihat sebagai penentu sama ada beliau benar-benar diterima oleh rakyat Kedah atau sebaliknya.
Kemampuan UMNO memenangi pilihanraya kecil ini bukan saja akan meningkatkan lagi prestasi Mukhriz sebagai pemimpin yang diterima rakyat tetapi turut memberi harapan bahawa BN Kedah mampu menguasai lagi negeri itu dalam pilihanraya ke 14 nanti. Tetapi ianya bukanlah usaha mudah, lebih-lebih lagi majoriti 2774 itu dikira relatif besar dalam konteks persaingan politik di Kedah.
Oleh itu, dengan kedua-dua pihak saling ingin memenangi pilihanraya kecil ini, dijangka pertembungan sengit antara Pas dan UMNO bakal berlaku sepanjang kempen pilihanraya itu nanti.
Bagi Mukhriz pula, cabarannya selain mahu merampas kerusi DUN Sungai Limau, beliau juga akan bertanding untuk memenangi salah satu daripada tiga kerusi Naib Presiden pada pemilihan UMNO 19 Oktober ini.
Hanya empat hari selepas berakhirnya pemilihan UMNO yang akan menjadi penentu cerah atau gelap bintangnya dalam parti itu, beliau terpaksa mengumpul tenaganya semula untuk hari penamaan calon DUN Sungai Limau pada 23 Oktober yang turut menjadi kayu pengukur jatuh bangunnya sebagai peneraju kerajaan negeri Kedah.
Sementara di DUN Sungai Limau, semua pihak dalam UMNO mengharapkan kemenangan dan meletakkan harapan yang tinggi kepadanya tetapi di dalam pemilihan UMNO, kehadiran Mukhriz bertanding jawatan nombor tiga itu tidak berapa disenangi oleh beberapa pihak dan ada yang bersungguh-sungguh mahu mengalahkannya.
Selain penyandang Naib Presiden sedia ada dilihat selesa dengan status quo dan tidak menolak adanya pakatan kerana keserasian, serangan kepada Mukhriz yang mengaitkan kedudukannya sebagai anak bekas Perdana Menteri, Mahathir Mohamad dan kedudukannya yang tidak pernah menjadi Ahli MT UMNO tetapi terus mahu melangkau ke jawatan Naib Presiden, semakin kerap didendangkan oleh kumpulan musuh-musuh politiknya menjelang hari pemilihan ini.
Kesungguhan untuk memastikan beliau tewas diyakini akan terus berjalan dan mungkin lebih hebat lagi menjelang hari-hari pengundian nanti.
Secara idealnya, untuk memberi kelebihan dari segi wibawa dan persepsi penerimaan rakyat dalam menghadapi pilihanraya kecil DUN Sungai Limau, Mukhriz sewajarnya diberi kemenangan sebagai Naib Presiden UMNO terlebih dahulu. Dengan memegang jawatan lebih kanan dalam UMNO Pusat, kehadirannya di hari penamaan calon dan semasa kempen pasti lebih menyerlah dan meyakinkan lagi.
Tetapi sekiranya beliau kalah dalam pemilihan 19 Oktober nanti, kehadirannya di hari penamaan calon akan kelihatan kusam dan tidak bererti kerana hadirnya beliau sebagai pemimpin yang ditolak oleh partinya sendiri. Kalau dalam peperangan, kehadirannya itu tidak lebih umpama jenderal yang patah kaki.
Dengan kalahnya Mukhriz juga, Pas tentunya akan mempergunakan isu tersebut kepada pengundi Sungai Limau untuk menolak UMNO dan akhirnya peluang UMNO merampas kawasan itu daripada Pas, tidak akan kesampaian.
Memberi kemenangan kepada Mukhriz sebagai salah seorang Naib Presiden pada pemilihan UMNO 19 Oktober ini tidak harus dilihat untuk kelangsungan masa depan anak Mahathir itu semata-mata tetapi hendaklah dilihat dari aspek untuk memberi sedikit kelebihan kepadanya dan UMNO untuk memenangi DUN Sungai Limau nanti.
Sekiranya Mukhriz kalah dalam persaingan Naib Presiden, kekalahan UMNO di Sungai Limau juga sudah dapat dibayangkan dan jika begitu keadaannya nanti, lebih baiklah UMNO memberi kemenangan percuma saja kepada Pas untuk terus menguasai kawasan itu. (SH 05/10/2013)

0

0

votes
Article Rating
Kongsikan artikel ini


Kenapa Zahid Hamidi Terlalu Emosional?

 Sejak timbulnya isu berkenaan Akta Pencegahan Jenayah (PCA) dan kemudian laporan audit yang mengaitkan wujudnya beberapa kelemahan dalam agensi Kementerian Dalam Negeri, Zahid Hamidi menjadi menteri yang paling kacau dan tidak tenteram jiwanya. Tindakan dan gelagatnya beberapa hari kebelakangan ini menunjukkan beliau seolah-olah seorang pemimpin yang tidak boleh ditegur dan hanya mahu berita yang baik-baik saja mengenai diri dan kementeriannya.
Melihatkan gelagatnya dalam video yang kini tersebar luas di blog dan media sosial bagaimana beliau begitu emosi dengan wartawan sebuah portal berita yang tidak disenanginya kerana didakwa sering memutarbelitkan kenyataan dan memberi laporan tidak baik mengenai kementeriannya, pasti ada yang menggeleng kepala dan mempertikaikan kematangannya sebagai seorang pemimpin.
Dalam video itu terlihat bagaimana Zahid yang juga Naib Presiden UMNO berulangkali meluahkan rasa tidak puas hatinya terhadap portal berita berkenaan, bahkan mempertikaikan bagaimana wartawan berkenaan boleh dijemput dan hadir di majlis yang diadakannya. Lebih dari itu, Zahid juga tidak membenarkan wartawan berkenaan bertanya soalan kepadanya dan di akhir majlis pula beliau sekali lagi memberi amaran dan tidak mahu bersalam dengan wartawan berkenaan.
Sebagai pemimpin yang sepatutnya tahu peranan media menyebarkan maklumat kepada orangramai, tindakan Zahid dilihat agak keterlaluan dan tidak matang. Kalau pun beliau ingin menunjukkan ketegasan dan keberanian serta tidak mahu dibayangi Menteri Dalam Negeri terdahulu yang asyik memberi amaran tetapi tiada tindakan, tentulah bukan begitu caranya.
Media mempunyai peranannya yang tersendiri kepada masyarakat dan mereka seharusnya dilayan dengan baik dan sopan. Anggap saja kehadiran mereka sebagai tetamu. Jika tidak, maklumkan daripada awal bahawa sidang akhbarnya itu hanya untuk media tertentu saja dan selainnya diminta meninggalkan majlis dengan baik.
Jika laporan portal berita berkenaan didakwa sering memutar-belit kenyataan dan memberi laporan tidak tepat, Zahid bukan saja boleh membetulkannya, bahkan boleh saja mengambil tindakan mahkamah dan menuntut gantirugi sebagaimana sebuah akhbar arus perdana yang sering disaman dan terpaksa membayar banyak gantirugi kerana laporannya yang salah dan tidak tepat.
Namun, portal berita yang didakwa Zahid sering memutar-belit kenyataan itu, tidak pula kedengaran pernah disaman oleh mana-mana pihak sebelum ini.
Dalam majlis lain di Melaka hari ini pula, kerana menyedari ucapannya di majlis tertutup turut dihadiri wartawan, beliau turut melontarkan amaran agar tidak menyiarkan ucapannya berhubung isu keselamatan atau berhadapan dengan kemungkinan syarikat akhbar yang berbuat demikian ditutup.
Ramai juga pemimpin lain yang mengadakab majlis tertutup, termasuk Perdana Menteri dan Timbalan Perdana Menteri, dan tidak mahu maklumat dalam majlis itu disiarkan tetapi tidak pernah pula ada yang sampai memberi amaran mahu menutup akhbar yang menyiarkannya. Biasanya permintaan dibuat dengan baik supaya akhbar tidak menyiarkannya dan memaklumkan ianya adalah perjumpaan tertutup. Dan media tiada masalah untuk mematuhinya.
Apa perlunya sampai mahu menunjuk-nunjuk kuasa menutup syarikat akhbar?
Zahid adalah antara pemimpin yang dirasakan mempunyai masa depan yang cerah. Dalam pemilihan 19 Oktober ini, beliau dijangka tiada masalah mempertahankan jawatan Naib Presiden UMNO yang disandangnya. Sesetengah penyokong meramalkan beliau bakal menjadi Timbalan Perdana Menteri dan ada juga yang meramalkan bakal Perdana Menteri suatu hari nanti. Tidak ada salahnya bagi penyokongnya meramalkan demikian, bahkan tidak ada salahnya juga jika Zahid turut menyimpan cita-cita sedemikian.
Tetapi untuk berada di kedudukan yang lebih tinggi, Zahid juga perlulah menunjukkan wataknya yang sesuai. Lihat sahaja Najib, Muhyiddin atau Mahathir misalnya, walaupun mereka juga dikririk teruk oleh media namun tidak pernah sesekali mereka menunjukkan sikap emosional yang berlebih-lebihan. Semua pemimpin berkenaan menghadapi media, sama ada yang menyokong atau yang kerap mengkritik, dengan cara yang matang, berhemah dan penuh budi bahasa.
Kalaulah mahu dibandingkan dengan Menteri-Menteri Dalam Negeri terdahulu yang sering dianggap mempunyai wibawa dan ketegasan tersendiri seperti Tun Dr Ismail, Ghazali Shafie atau Musa Hitam, mereka juga tidak pernah sama sekali menunjukkan sikap yang keterlaluan dalam menangani karenah media.
Sebagai pemimpin, seseorang itu perlulah menunjukkan sikap yang berbeza dengan orang kebanyakan yang mudah emosional, marah atau menunjuk-nunjuk, sebaliknya kematangan dan kedewasaan dalam menangani situasi sukar itulah yang membezakan seseorang pemimpin itu itu dengan rakyat yang dipimpinnya.
Banyak lagi luahan sikap yang tidak sewajarnya dipamerkan Zahid sejak menjadi Menteri Dalam Negeri ini. Jika dulu rakyat resah dengan menterinya yang asyik memberi amaran tetapi tiada tindakan, tetapi sekarang ini rakyat turut resah kerana Zahid seolah-olah menteri yang terlebih amaran dan tidak sabar-sabar mahu menggunakan kuasa yang ada padanya.
Meskipun ramai yang memahami perlakuan Zahid ini lebih untuk memancing perhatian perwakilan UMNO menjelang pemilihan parti 19 Oktober ini, namun berpada-padalah. Tindakan yang berlebih-lebihan atau “over do” boleh juga memakan dirinya sendiri.
Terutama ketika berhadapan dengan media dan jika ingin terus menyimpan cita-cita sebagai penimpin masa depan, sikap emosional itu hendaklah ditangani dengan baik. Jika tidak, cita-cita itu hanya tinggal angan-angan saja. (SH 06/10/2013)

0

0

votes
Article Rating
Kongsikan artikel ini


Kalau Pemimpin Umpama Durian, Isa Samad Durian Jenis Apa Agaknya?

 Pengerusi Felda, Isa Samad adalah antara pemimpin UMNO yang suka melawak dan mempunyai banyak perumpamaan apabila bercskap mengena sesuatu isu. Ada-ada saja perumpamaan atau contoh perbandingan yang keluar dari mulutnya dan selalunya pula ianya terlihat logik dan mudah diterima akal.
Sikapnya yang suka melawak, bergurau dan mudah didekati, selain banyak perumpamaan menarik dalam diari pemikirannya, menjadikan beliau antara pemimpin UMNO yang disenangi di peringkat akar umbi.
Beliau yang pernah menjadi Menteri Besar Negeri Sembilan selama 22 tahun dan kemudian dilantik Menteri Wilayah Persekutuan pada 2004 tetapi digugurkan kerana kesalahan politik wang, kini menjadi Pengerusi Felda dan sedang mencuba kembali untuk menduduk kerusi Naib Presiden UMNO yang pernah dimenanginya pada 2004 dahulu.
Kali ini persaingan nampak sengit. Ada enam calon yang bertanding termasuk dirinya. Ketiga-tiga penyandang iaitu Zahid, Hishammuddin dan Shafie memegang jawatan menteri di peringkat pusat, Mukhriz pula memegang jawatan Menteri Besar Kedah manakala beliau menjadi Pengerusi sebuah GLC dan Ali Rustam pula menjadi Pengerusi PUNB.
Dalam usahanya memenangi semula jawatan Naib Presiden itu, Isa kali ini menasihatkan para perwakilan agar memilih dengan berhati-hati serta teliti, umpama memilih buah durian.
Katanya, “apabila kita membeli durian, walaupun ia dijual longgok, kita perlu memeriksa setiap biji buah dengan teliti. Kita mesti bau dan goncang buah dengan teliti. Akhirnya kita hanya memilih yang baik. Prinsip yang sama digunakan apabila memilih pemimpin”.
Sekali lagi, Isa terlihat bijak menggunakan perumpamaan dan perbandingan supaya orang mudah membuat pilihan. Perbandingan Isa yang menyamakan memilih pemimpin dengan memilih buah durian ada logik serta benarnya.
Maknanya, dalam memilih pemimpin mestilah teliti dan mengambil kira beberapa aspek sebelum pilihan hendak dibuat. Tidak boleh memilih secara semberono atau berdasarkan ikut-ikutan saja. Tidak boleh juga juga pilihan dibuat kerana berdasarkan adanya pakatan atau rakit. Kekuatan dan kebolehan seseorang pemimpin itu harus dinilai dan diteliti demi masa depan parti itu.
Perumpamaan dan perbandingan Isa ini juga menggambarkan sikapnya yang sayangkan parti. Walaupun beliau bertanding, beliau tidak meminta secara langsung agar dirinya dipilih. Beliau hanya meminta dipilih pemimpin yang baik. Dengan kata lain, jika dirinya dirasakan baik, maka pilihlah tetapi jika tidak, pilihlah pemimpin yang lain.
Macam juga kita memilih buah durian, jika didapati baik, maka belilah. Kalau tidak baik, tak payahlah beli. Boleh mencari durian yang baik di tempat lain pula.
Cumanya, kalau pemimpin umpama durian, Isa Samad dalam kedudukan dan usianya sekarang merupakan durian jenis apa? Adakah beliau durian musang king, durian tembaga, durian D24 atau durian kampung? Atau adakah beliau sudah termasuk dalam kategori durian longgok yang berharga 3 biji RM10?
Atau barangkali sudah boleh dianggap durian yang mahu dibuat tempoyak?
Walaupun perumpamaan pemimpin dengan durian itu ternampak lojik tetapi apabila Isa yang memperkatakannya dan beliau pula merupakan antara pemimpin yang bakal dipilih itu, ia seolah-olah tidak mahu dirinya dipilih sebagai salah seorang Naib Presiden UMNO kali ini. Perumpamaan ini jelas tidak memihak kepada dirinya.
Dengan rekod pernah menjadi Menteri Besar selama 22, pernah menjadi Menteri Wilayah Persekutuan, pernah juga bertanding dan menang pelbagai jawatan dalam UMNO, pernah didapati bersalah kerana politik wang dan kini memegang jawatan dalam GLC yang biasanya untuk orang-orang pencen, Isa ternyata bukan lagi durian musang king atau D24.
Kalau pun belum termasuk dalam kategori durian yang mahu dibuat tempoyak, Isa setidak-tidaknya adalah durian longgok yang berharga 3 biji RM10 atau 5 biji RM10 saja.
Ini kerana keperluan UMNO dewasa ini ialah kepada pemimpin muda yang berkebolehan serta boleh menampilkan wajah baru dan segar UMNO di pandangan rakyat biasa. Berbanding ketiga-tiga penyandang Naib Presiden yang lebih muda daripadanya serta boleh dianggap durian yang baik-baik, Isa ternyata di belakang mereka.
Begitu juga jika mahu dibandingkan dengan Mukhriz yang jauh lebih muda dan turut dianggap durian yang baik, Isa bukanlah durian yang lebih baik daripadanya.
Beliau mungkin menjadi pilihan kepada perwakilan tertentu saja sepertimana masih kedapatan ada orang yang membeli durian longgok yang berharga 5 biji RM10 di pasar-pasar malam.
Tambahan pula, selain Isa yang bertanding jawatan Naib Presiden, anaknya Najib Isa ( sama nama dengan Perdana Menteri) turut juga bertanding Exco Pergerakan Pemuda UMNO Malaysia kali ini. Dengan beliau anak-beranak menawarkan dirinya untuk berada dalam kepimpinan UMNO di peringkat Pusat, barangkali hanya seorang saja yang dianggap durian yang masih baik dan harum baunya.
Nampaknya perbandingan Isa Samad mengenai memilih pemimpin macam memilih buah durian merupakan perbandingan yang tidak menguntungkan dan tidak juga memihak kepada dirinya. Isa seolah-olah sedang berkempen agar perwakilan jangan memilih dirinya. (SH 07/10/2013)

0

0

votes
Article Rating
Kongsikan artikel ini


Zahid Hamidi Sesuai Jadi Pemimpin UMNO Tapi Kurang Sesuai Sebagai Pemimpin Kerajaan

 Kenyataan Menteri Dalam Negeri, Ahmad Zahid Hamidi dalam satu majlis tertutup di Melaka berkaitan jenayah dan keselamatan baru-baru ini, terus mengundang pertikaian banyak pihak. Rakaman ucapan beliau yang didedahkan oleh sebuah portal berita itu bukan saja dikecam oleh part-parti pembangkang tetapi juga oleh parti komponan BN sendiri.
Selain Gerakan yang sudah menyatakan rasa kurang senang dengan kenyataan Zahid itu, dipercayai beberapa parti lain juga dijangka akan berbuat demikian. Rakyat biasa juga turut terganggu dengan ucapan Zahid itu kerana ia dilihat berlebih-lebihan dan hanya ingin memancing perhatian perwakilan UMNO saja.
Ucapannya berkaitan tindakan menembak penjenayah dan kumpulan tiga line, nyata paling tidak disenangi oleh banyak pihak.
Walaupun majlis di Melaka itu dikatakan berkaitan taklimat mengenai keselamatan tetapi ia seperti acara kempen menjelang pemilihan UMNO yang sedang dilakukan Zahid bersama beberapa calon MT yang turut bertanding. Dipercayai majoriti yang hadir juga adalah terdiri daripada para perwakilan UMNO negeri Melaka yang mempunyai undi dalam menentukan kepimpinan UMNO pemilihan 19 Oktober ini.
Walaupun ia merupakan majlis tertutup dan merupakan acara kempen UMNO, harus diakui bahawa Zahid yang sedang mempertahankan jawatan Naib Presidennya, adalah juga seorang menteri dalam kerajaan BN yang memegang jawatan Menteri Dalam Negeri. Kerajaan BN adalah kerajaan campuran pelbagai parti di mana di dalamnya ada UMNO, MCA, MIC, Gerakan dan sebagainya.
Persoalan yang timbul, apa perlunya Zahid sebagai seorang yang sudah lama bersama UMNO, masih perlu mengeluarkan kenyataan-kenyataan berunsur perkauman dan menyingggung kaum lain?
Tidak bolehkah kalau berkempen untuk mempertahankan jawatannya, beliau sekadar bercakap mengenai visi dan misinya dalam perjuangan UMNO dan tidak terlalu menunjuk-nunjuk sikap perkauman serta keghairahan terhadap kuasa yang dimiliki sebagai seorang menteri?
Kenapa perlu menceritakan semua maklumat mengenai penjenayah beserta dengan fakta dan angka-angkanya sekali kepada perwakilan UNNO? Adakah itu yang mahu didengar oleh perwakilan UMNO?
Apakah juga kalau tidak menunjukkan sikap perkauman dan menyerang kaum lain, Zahid akan kalah dalam pemilihan kali ini?
Inilah antara persoalan-persoalan yang membingungkan ramai orang.
Meskipun diakui bahawa persaingan jawatan Naib Presiden kali ini agak sengit berikutan jawatan Presiden dan Timbalan Presiden tidak ditandingi, tetapi Zahid seharusnya lebih bertanggungjawab dalam kempennya. Beliau tidak seharusnya bermain dengan api perkauman dan membangkitkan sentimen tersebut untuk memberitahu beliau satu-satunya pejuang Melayu dalam dalam UMNO, kalau pun terlalu ingin menang dalam pemilihan ini.
Dengan membangkitkan sentimen perkauman dalam gerakan kempennya, Zahid bukan saja membakar api perkauman dalam diri setiap orang yang mendengar ucapannya, tetapi beliau juga sebenarnya sedang menyusahkan kerajaan yang dipimpin oleh Najib Razak dalam memenangi hati pelbagai kaum menjelang pilihanraya akan datang. Sejak mengambil alih kerajaan, Najib telah berusaha dengan pelbagai cara untuk mendekatkan pengundi Cina dan India kepada BN dan kerajaan tetapi nampaknya Zahid telah merosakkannya.
Walaupun usaha itu agak tidak berjaya dan keputusan PRU 13 lalu menunjukkan sokongan yang minima diberikan oleh kedua-dua kaum itu terhadap kerajaan, namun usaha tidak harus dihentikan. Ia mesti diteruskan.
Kerajaan akan terus menjadi tidak stabil jika tidak mendapat sokongan semua kaum. Sepatutnya dalam usaha mencapai keputusan yang lebih baik dalam PRU 14 nanti, pemimpin kerajaan harus merapatkan lagi jurang perkauman yang wujud sekarang dan bukannya menjarakkan lagi.
Zahid yang sebelum ini pernah menjadi Menteri di JPM dan Menteri Pertahanan tetapi tidak begitu menonjol di kedua-dua kementerian itu, kini merasakan jawatan sebagai Menteri Dalam Negeri merupakan portfolio yang sesuai dengannya. Hampir setiap hari beliau menjadi sorotan media dan kadangkala keghairahannya melampaui had yang sepatutnya.
Walaupun mungkin apa yang diucapkannya dalam perjumpaan tertutup itu sesuatu yang benar, tetapu perlukah beliau memberitahu semua orang mengenainya? Bukankah lebih baik ia menjadi rahsia polis dan KDN saja?
Sebagai pemimpin UMNO, tiada salahnya Zahid menunjukkan sikap perkauman dan jiwa Melayunya. Namun oleh kerana dalam masa yang sama beliau merupakan seorang menteri dalam kerajaan BN, tindakan itu seharusnya dilakukan secara berpatutan dan tidak berlebih-lebihan. Ini kerana selain bertanggungjawab terhadap UMNO, beliau juga ada tanggungjawab dalam kerajaan.
Lainlah jika yang menjerit-jerit mengenai perkara itu seorang ketua pemuda bahagian atau cawangan yang tidak tanggungjawab terhadap kerajaan. Atau jika yang melakukannya seorang pemimpin sebuah NGO yang memang memperjuangkan kepentingan Melayu.
Sebagai pemimpin UMNO dan memegang jawatan dalam kerajaan dalam masa yang sama, kebijaksanaan dalam memainkan dua peranan ini adalah penting. Kegagalan berbuat demikian hanya akan menjadikan seseorang itu disukai oleh kaumnya saja tetapi dibenci oleh laum lain.
Ini tentunya tidak menguntungkan kerajaan, tambahan pula kerajaan tidak mungkin tertegak dengan hanya sokongan satu kaum saja. Sokongan kaum lain juga diperlukan. Dalam hal ini, Zahid ternyata sedang mempersulit tugas Najib dan kerajaan dalam memenangi hati kaum-kaum lain.
Dengan tindakan Zahid yang begitu mahu menunjukkan diirnya seorang pejuang Melayu tulen dan tidak berkompromi dengan kaum-kaum lain, memang beliau sedang meniti populariti sekarang ini. Namanya sedang melonjak dan melekat di hati para perwakilan sebagai salah seorang calon Naib Presiden yang mesti dikekalkan.
Berbanding dua penyandang Naib Presiden yang lain iaitu Hishammudin dan Shafie Apdal, Zahid nyata jauh meninggalkan mereka. Tidak mustahil jika hanya beliau seorang yang kekal tetapi dua rakannya yang lain bakal tercicir apabila keputusan diumumkan nanti.
Namun jika Zahid diberi kemenangan lagi, ada baiknya Perdana Menteri memberi tugas sepenuh masa kepadanya untuk memantap dan memperkuatkan UMNO saja. Beliau bukan saja perlu memastikan sokongan kuat Melayu luar bandar terhadap UMNO kekal tetapi juga hendaklah berusaha mendekati golongan Melayu bandar, golongan profesional dan pengundi muda yang selama ini agak jauh supaya lebih dekat dengan UMNO.
Biarlah beliau menumpukan masa dan tenaganya untuk UMNO saja kerana Zahid dengan wataknya yang ada sekarang hanya sesuai menjadi pemimpin UMNO saja tetapi agak kurang sesuai memegang jawatan sebagai menteri yang perlu bertanggungjawab kepada semua kaum dan bangsa. (SH 08/10/2013)

0

0

votes
Article Rating
Kongsikan artikel ini


Menjelang Aidil Adha, Politik Wang Pun Turut Bermula!

Adakah wang akan menjadi penentu undi ??? – Gambar hiasan
Sambutan Hari Raya Aidil Adha mungkin disambut secara biasa oleh kebanyakan umat Islam di negara ini, tetapi bagi orang Melayu beragama Islam yang menjadi perwakilan UMNO, sambutan pada tahun ini barangkali berbeza berbanding tahun-tahun sebelumnya. Mereka yang terbabit mungkin menyambutnya dengan sedikit meriah serta poket yang agak berisi.
Tahun ini umat Islam akan merayakan sambutan Aidil Adha pada 15 Oktober manakala pemilihan UMNO pula akan berlangsung pada 19 Oktober. Pemilihan bagi jawatan dalam Wanita, Pemuda dan Puteri UMNO pula akan diadakan pada 12 Oktober.
Ini bermakna, Hari Raya Aidil Adha atau Raya Haji tahun ini berada di tengah-tengah di antara pemilihan UMNO dengan pemilihan jawatan dalam sayap-sayapnya.
Oleh itu, bagi yang menjadi perwakilan UMNO dan mempunyai undi dalam menentukan kepimpinan parti itu, perbezan berbanding tahun-tahun sebelumnya pasti akan dapat dirasakan. Malah tidak mustahil sudah ada yang dapat merasai nikmat perbezaan itu.
Selain mereka dijemput ke pelbagai acara bertemu dengan calon-calon yang menawarkan diri bertanding pelbagai jawatan serta dijamu dengan hidangan yang enak-enak, duit raya juga turut diterima daripada calon-calon yang bertanding. Selain pemberian itu diterima daripada calon yang bertanding di peringkat bahagian, pemberian daripada calon yang bertanding di peringkat Pusat juga turut diterima.
Walaupun ia dianggap sebagai duit raya atau sumbangan ikhlas daripada cakon-calon yang bertanding tetapi tujuannya ialah tidak lain untuk memastikan wang yang diberi itu dibalas dengan undi.
Dalam kesibukan calon-calon berkunjung daripada satu negeri ke satu negeri dan para perwakilan pula terlihat meriah dapat bermesra dan berkenal-kenalan dengan calon yang berjawatan menteri, timbalan menteri, pengerusi GLC dan sebagainya, alasan ketibaan Hari Raya Aidil Adha yang bakal menjelang dijadikan penyebab untuk bersikap pemurah kepada para perwakilan.
Di beberapa negeri, sudah terdapat laporan yang mengatakan ada calon-calon yang bertanding di peringkat MT menghulurkan wang kepada perwakilan dengan jumlah yang berbeza-beza. Ada calon yang memberi RM300, ada yang memberi RM500 dan ada juga calon yang dikatakan memberi sebanyak RM1000. Calon yang bertanding di peringkat bahagian pula memberikannya dengan jumlah antara RM100 hingga RM500.
Ada calon yang memberi hanya sekali saja tetapi terdapat juga kemungkinan calon-calon tertentu yang berada dalam kedudukan kritikal akan membuat pemberian kali kedua selepas Hari Raya nanti, terutama calon yang hanya memberi sebanyak RM300 pada peringkat pertama. Bagi calon yang sudah memberi sebanyak RM500 atau RM1000 kepada para perwakilan, kemungkinan tiada lagi pemberian kali kedua kecuali jika calon tersebut tidak yakin dengan kemenangannya atau kerana ingin mendapatkan kedudukan tertinggi.
Dan sesuai dengan ketibaan Hari Raya Haji, wang yang dihulur itu juga diberi pelbagai nama, antaranya duit raya, duit daging, duit korban dan sebagainya. Yang menyebutnya sebagai duit minyak juga ada kerana pemberian itu dianggap imbalan atas kesudian para perwakilan menghadirkan diri dan bertemu dengan calon-calon yang bertanding itu.
Para perwakilan didapati sudah mula menerima pemberian wang itu daripada tukang-tukang kempen sejak dua tiga hari lalu dan dipercayai yang belum menerimanya, dijangka akan menerima habuan masing-masing menjelang hari-hari terakhir sebelum sambutan Hari Raya Haji pada 15 Oktober nanti.
Meskipun UMNO melarang perbuatan membeli undi atau mengamalkan politik wang dalam merebut sebarang jawatan dalam parti tetapi amalan itu nampaknya sulit mahu dihapuskan sama-sekali. Ini kerana ia berlaku dalam suasana ada yang sanggup memberi dan ada pula yang sanggup menerima.
Meskipun dengan peraturan baru pertandingan UMNO menjadikan mereka yang berhak memilih pucuk pimpinan diperingkatkan daripada 2500 orang kepada 146,500 orang yang pertama kali diperkenalkan tahun ini, namun ia ternyata tidak mampu menghapuskan sama-sekali amalan politik wang dan membeli undi di kalangan calon-calon yang mahu bertanding.
Kegiatan itu didapati terus berlaku dalam pelbagai bentuk dan jenis, tambahan pula memandangkan tarikh pemilihan kali ini bertembung dengan sambutan Hari Raya Aidil Adha, seolah-olah menjadi suatu keperluan untuk calon-calon yang bertanding bersikap pemurah dan menghulurkan sedikit wang kepada para perwakilan. (SH 09/10/2013)

0

0

votes
Article Rating
Kongsikan artikel ini


Nak Mudah Menang Jawatan Dalam UMNO, Bergaduhlah Dengan Cina

 Persaingan merebut jawatan Naib Presiden UMNO kali ini mulai membahang panasnya. Sementara Menteri Besar Kedah, Mukhriz Mahathir dilihat merupakan calon yang paling dikehendaki oleh majoriti perwakilan bagi menduduki kerusi nombor tiga itu dan Hishammuddin Hussein, seorang lagi anak bekas Perdana Menteri berada dalam kedudukan cemas dalam mempertahankan jawatannya, Zahid Hamidi pula terus meniti populariti terutama setelah menunjukkan permusuhan yang ketara dengan kaum Cina.
Jika sebelum ini ketegasan dan pendirian tidak berkomprominya dalam beberapa isu berkaitan keselamatan, jenayah, polis dan undang-undang telah mengangkat namanya, tetapi penampilan sikapnya yang berlebih-lebihan seperti mempertahankan “tiga line” tetapi tidak berkompromi dengan kaum lain, ternyata lebih meningkatkan imejnya.
Walaupun ketegasan Zahid itu menjerumuskannya ke kancah perkauman yang sebenarnya tidak begitu baik untuk sebuah negara berbilang kaum seperti Malaysia ini dan beberapa laporan polis juga sudah dibuat oleh DAP terhadapnya, tetapi gerafnya sama-sekali tidak menurun di hati para perwakilan UMNO. UMNO amat menyenangi sikap Zahid itu.
Dengan terdedahnya rakaman ucapan beliau di sebuah majlis tertutup di Melaka yang mengundang kecaman pelbagai pihak, Zahid hakikatnya berdiri makin kukuh dan semakin meninggalkan rakan-rakan penyandangnya untuk memenangi jawatan Naib Presiden UMNO ini.
Malah, dengan adanya laporan polis yang dibuat oleh DAP terhadapnya seolah-olah parti pembangkang itu turut sama berkempen membantu kemenangan Zahid.
Terbaru, sokongan terbuka yang disuarakan oleh Mahathir terhadap kenyataannya berkaitan isu menembak penjenayah oleh pihak polis, secara tidak langsung mengukuhkan lagi kedudukannya yang sudah sedia terjamin itu untuk mengekalkan jawatan Naib Presidennya.
Di mata perwakilan UMNO, sikap dan keberanian yang ditunjukkan Zahid adalah menepati kehendak dan selera mereka. Lebih-lebih lagi selepas keputusan pilihanraya yang menyaksikan pengundi Cina tidak memihak kepada BN, sikap dan pendirian yang ditunjukkan oleh Zahid adalah penawar kepada kekecewaan UMNO terhadap pendirian pengundi Cina itu.
Walaupun ada percubaan untuk menggugat kedudukan Zahid, termasuk menyebarkan rakaman yang bertajuk Jenayah Zahid Hamidi di youtube (kini telah disekat daripada ditonton) iaitu berkaitan insiden pukul dan laporan polis yang melibatkan seorang ahli perniagaan, Ahmad Bazli yang difahamkan sudah diselesaikan di luar mahkamah dan tindakan Karpal Singh mahu membuka semula kes itu, namun ia dipercayai tidak menggoncang keimanan politik majoriti perwakilan yang bakal mengundi pada 19 Oktober ini terhadapnya.
Bersama-sama dengan Mukhriz Mahathir yang dianggap tokoh muda yang dikehendaki sebagai pelapis masa depan, Zahid Hamidi dipercayai sudah meletakkan sebelah kakinya beriringan dengan anak bekas Perdana Menteri itu untuk menempah dua slot kerusi Naib Presiden UMNO. Cuma siapa yang bakal mendapat undi tertinggi saja yang akan membezakan mereka nanti.
Dengan itu, perebutan satu lagi kerusi Naib Presiden UMNO yang masih tinggal nampaknya bakal menjadi rebutan antara Hishammuddin, Shafie Apdal, Ali Rustam dan Isa Samad.
Dari segi kedudukan sebagai penyandang, berusia masih muda dan berjawatan menteri dalam kerajaan, Hishammuddin dan Shafie dirasakan mempunyai peluang paling cerah untuk mengisi slot ketiga itu. Namun perkembangan di hari-hari terakhir ini menunjukkan Ali Rustam bakal menggugat peluang mereka itu.
Ali Rustam yang kalah di Bukit Katil dalam pilihanraya lalu kerana pengundi Cina tidak memihak kepadanya, kini sedang meningkatkan gerafnya di mata perwakilan dengan taktik yang sama dengan Zahid iaitu bersikap perkauman, memusuhi orang Cina dan bergaduh dengan DAP.
Bersama sakit hati yang masih berbekas terhadap pengundi Cina, Ali Rustam yang kini berjawatan Senator dan Pengerusi PUNB menyerang kejayaan kaum Cina dalam perniagaan dengan mengatakan mereka berjaya kerana boleh berniaga apa saja, termasuk yang haram di sisi agama Islam.
Kemudiannya beliau juga mencadangkan supaya sekolah vernakular ditutup dan digantikan dengan sekolah satu aliran untuk semua kaum untuk menangani sikap mereka yang dianggapnya tidak tahu mengenang budi kerajaan itu. Meski digelar Nazi oleh Lim Guan Eng dan Ali tidak berganjak daripada pendiriannya itu, keadaan ini menjadikan popularitinya makin melonjak lagi.
Meski dikategori sebagai orang pencen dan sudah berusia 64 tahun, kepintaran Ali merebut peluang dengan turut menunjukkan dirinya bersifat rasis, menyerang orang Cina dan bergaduh dengan DAP, telah memberi nafas semula kepadanya sedangkan sebelum ini penyertaannya bersama dengan Isa Samad dianggap sebagai “kacau daun” semata-mata.
Jika Ali terus meningkatkan mementumnya dalam hal ini, peluangnya untuk mengiringi Zahid dan Mukhriz ternyata lebih cerah lagi. Malah jika beliau berjaya memerangkap DAP atau pihak-pihak lain agar turut membuat laporan polis terhadapnya, tidak diragui lagi slot ketiga kerusi Naib Presiden itu pasti akan menjadi miliknya.
Kelebihan dalam menggunakan isu perkauman dan bergaduh dengan DAP itu pula nampaknya tidak dimiliki oleh Hishammuddin, Shafie dan Isa Samad dalam jawatan masing-masing. Ini menjadikan ketiga-tiga mereka itu semakin ketinggalan walaupun sedang giat menjelajah ke seluruh negara meraih undi dan sokongan.
Selain mengekalkan hubungan baik dan keramahannya dengan pemimpin UMNO di seluruh negara yang memang sudah dipupuknya sejak sekian lama, Ali Rustam dipercayai akan terus menunjukkan sikap rasis dan permusuhannya dengan kaum Cina sehingga 19 Oktober ini kerana beliau tahu itulah yang secara umumnya disukai oleh perwakilan UMNO.
Dengan beberapa isu yang berlaku kebelakangan ini, beberapa pemimpin lain yang bertanding pelbagai jawatan juga telah mula mengambil sikap yang sama iaitu menunjukkan jiwa Melayu masing-masing dan menyerang DAP yang dikuasai kaum Cina dengan ekstrem sekali. Ini dianggap cara paling mudah menarik perhatian perwakilan memandangkan kaedah kempen tradisional dalam waktu yang terbatas ini tidak lagi memadai.
Namun kemaraan Ali Rustam ini tentunya membuatkan Hishammuddin yang sedia dalam keadaan cemas, bertambah kencang lagi degupan jantungnya menjelang 19 Oktober nanti. Dan Najib yang diketahui tidak mahu sepupunya itu kecundang turut tidak gembira dengan imej bekas Ketua Menteri Melaka yang tiba-tiba meningkat itu.(SH 10/10/2013)

0

0

votes
Article Rating
Kongsikan artikel ini


Bual bicara dalam MobTV.my – Ulasan Mengenai Saingan Sengit Perebutan Naib Presiden UMNO

 Tonton bual bicara saya dalam MobTV.my .
Klik disini

0

0

votes
Article Rating
Kongsikan artikel ini


Hishammuddin Sudah Terbayang Kekalahannya…

 Menjelang pemilihan sayap dalam UMNO yang akan diadaka dalam tempoh beberapa jam dan seminggu lagi sebelum pemilihan peringkat MT UMNO, Naib Presiden UMNO, Hishammuddin Hussein yang dikatakan lembik dan paling mungkin kecundang dalam mempertahankan jawatannya, dilihat cuba menagih simpati agar penyingkirannya itu tidak menjadi kenyataan.
Dengan cuba menggambarkan dirinya seorang yang tidak mementingkan kedudukan dan pemimpin yang teguh kesetiaannya, Menteri Pertahanan itu berkata, sama ada kalah atau menang pada 19 Oktober nanti, beliau akan terus kekal bersama UMNO.
Walaupun seperti sudah dapat membayangkan akan kekalahannya, dalam tempoh kempen yang semakin suntuk dan arus penolakan kepadanya tidak banyak berubah, Hishammuddin ternyata masih mengharapkan ada rasa simpati daripada para perwakilan.
Katanya, apa yang dimahukannya dalam pemilihan kali ini ialah perwakilan akar umbi UMNO memberikan Presiden UMNO saf kepimpinan Naib Presiden yang paling baik untuk memastikan negara terus melangkah mahu ke hadapan.
“Sekarang sudah suntuk, tak ada banyak masa untuk berkempen. Saya akan terus berjuang walau apa pun yang terjadi,” tambahnya lagi.
Lenggok kenyataan Hishammudin dalam sebuah wawancara itu tidaklah memeranjatkan kerana melalui kunjungannya berkempen ke beberapa negeri, beliau pastinya dapat merasakan bintangnya mungkin tidak secerah selalu walaupun dalam sejarah penglibatannya dalam UMNO, beliau belum pernah tewas setakat ini.
Lantaran itu, sambil berserah kepada takdir, usahanya mengait simpati daripada perwakilan tetap cuba dilakukan.
Sejak Najib menjadi Perdana Menteri dan beliau dijadikan Menteri Dalam Negeri, Hishammuddin mula tidak disenangi oleh ahli UMNO berikutan sikapnya yang dianggap lembik dan tidak berani bertindak dalam beberapa usaha isu, terutamanya yang melibatkan beberapa siri perhimpunan yang dianjurkan oleh pihak pembangkang menjelang hari-hari terakhir PRU 13 diadakan.
Dalm banyak reaksinya, beliau hanya melontarkan amran demi amaran tetapi tiada yang disusuli dengan tindakan.
Dengan perpindahannya ke Kementerian Pertahanan dan tempatnya di KDN diambil alih oleh Zahid Hamidi yang jelas menunjukkan ketegasan berbeza, sepupu Najib itu makin dipinggirkan di hati ahli-ahli UMNO.
Meskipun beliau mempunyai pertalian darah dengan Najib tetapi sehingga ini nampaknya penolakan ahli-ahli UMNO terhadapnya tidak banyak berubah. Ramai yang mahukan beliau kalah dalam pemilihan Naib Presiden ini sebagai suatu bukti bahawa ahli-ahli UMNO sedang nenyahut transformasi yang kerap dilaung-laungkan oleh pucuk pimpinan.
Bagi kebanyakan perwakilan, stail dan ciri-ciri kepimpinan Hishammuddin yang relatif lembik dan mudah kompromi bukan lagi perwatakan yang sesuai untuk berdepan dengan cabaran yang parti dan negara yang lebih hebat di masa akan datang, terutamanya kerana kepimpinan kali inilah yang dipercayai akan menentukan hidup mati UMNO dalam pilihanraya ke 14 nanti.
Walau tidak dinafikan kemungkinan Najib turut campurtangan dengan menghubungi “warlord” UMNO di seluruh negara bagi memastikan Hishammuddin tidak tercicir dalam persaingan enam penjuru Naib Presiden kali ini, hakikatnya beliau berada dalam kedudukan paling genting sekarang.
Kedudukannya sebagai cucu pengasas UMNO dan anak kepada bekas Perdana Menteri serta pelbagai peranan dan sumbangannya dalam parti dan kerajaan selama ini tidak lagi diambil kira, apa yang banyak dijadikan titik tolak ialah sikap lembiknya ketika memimpin Kementerian Dalam Negeri sebelum PRU 13 dahulu.
Bagi kebanyakan perwakilan UMNO, kegagalan beliau semasa di Kementerian Dalam Negeri adalah wajah sebenar kegagalannya sebagai pemimpin dan ramai yang enggan memberi peluang keduanya. Kedudukannya sebagai anak bekas Perdana Menteri juga tidak lagi banyak membantunya kerana kini sudah ada Mukhriz Mahathir yang sedia mengambil alih tempatnya dan ramai yang menolak untuk meletakkan dua anak bekas Perdana Menteri di kerusi itu.
Jika tugas di Kementerian Dalam Negeri sedang melonggokkan banyak undi untuk Zahid Hamidi, Hishammuddin nampaknya sedang melalui nasib yang berbeza. Sementara Kementerian Dalam Negeri terus menghakis sokongan dan kepercayaan terhadapnya, dua kementerian yang dipegangnya sekarang iaitu Kementerian Pertahanan dan Kementerian Pengangkutan, yang dilihat sebagai isyarat Najib mahu menolongnya, juga langsung tidak membantunya.
Mungkin doa saja lagi yang diharapkan oleh Hishammuddin boleh membantunya mengubah takdir kekalahan itu daripada menjadi kenyataan. (SH 12/100/2013)

0

0

votes
Article Rating
Kongsikan artikel ini


Nasib Baik Ku Li Tak Jadi Lawan Najib…

 Keputusan pemilihan bagi jawatan ketua sayap UMNO semalam yang menyaksikan Shahrizat Jalil, Khairy Jamaluddin dan Mas Ermieyati memenangi jawatan Ketua Wanita, Ketua Pemuda dan Ketua Puteri bukanlah suatu keputusan yang memeranjatkan. Ia boleh dikatakan keputusan yang sudah diduga oleh kebanyakan orang dan bukan lagi suatu berita besar.
Sebab itu, kemenangan mereka tidak diraikan dengan meriah sebagaimana selayaknya. Berbanding kemenangan melalui sistem lama, ia lebih jauh nampak gahnya. Kemenangan mereka adalah umpama kita mengetahui berita seekor anjing yang didapati menggigit tuannya. Kemenangan mereka hanya dilaporkan sebagai berita biasa saja. Ia tidak seperti kita mendapat berita mengenai seorang pemilik anjing yang didapati mengggit anjing peliharaannya.
Kemenangan mereka bukanlah kerana mereka cukup bagus, terutama bagi Shahrizat yang begitu dipertikaikan dan merupakan beban bagi UMNO dan BN menghadapi pilihanraya akan datang. Kemenangan mereka adalah kerana sistem pemilihan “electoral college” dipilih kerana ia mampu memberi kelebihan kepada penyandang dan sesiapa yang ada jawatan.
Dalam sistem ini, walaupun lebih ramai yang diberi hak mengundi tetapi akhirnya undi hanya dikira berdasarkan 1 bahagian 1 undi. Ia tidak mengguna pakai undi popular dan ini memang memberi kelebihan kepada calon yang ada jawatan, terutama dalam persaingan jawatan yang memerlukan seorang saja pemenang seperti presiden, timbalan presiden, ketua wanita, ketua pemuda atau ketua puteri.
Dengan 1 bahagian dikira 1 undi, tidak banyak bahagian yang bersedia menunjukkan sikap penentangan secara terbuka, lebih-lebih lagi kepada calon yang ada jawatan. Mereka tidak mahu dicop sebagai penentang kepada kepimpinan kerajaan, lalu ia menyebabkan pimpinan bahagian akan turut berusaha memainkan peranan agar keadaan itu tidak berlaku.
Dengannya juga menyebabkan calon yang ada jawatan lebih mudah menawarkan imbuhan, bantuan atau pemberian projek kepada pemimpin daripada bahagian yang diketahui memberikan undi kepada mereka saja. Kalau pun ada bahagian yang sedia melawan arus, bilangannya tersangat kecil dan mungkin didorong oleh faktor-faktor yang lain yang lebih kuat.
Dalam Pemuda misalnya, walaupun KJ diakui popular tetapi tidaklah bermakna calon-calon pencabarnya bukan pemimpin yang baik. Tetapi melalui sistem electoral college ini, kelebihan nyata memihak kepada KJ yang ada jawatan dalam kerajaan. Walaupun sehingga ini dilaporkan KJ sudah memenangi 97 bahagian tetapi tidak mustahil beliau menyapu bersih kesemua undi daripada 191 bahagian.
Tetapi keadaannya tentu berbeza jika sistem undi popular yang dipakai dan undi dari semua bahagian dicampurkan untuk menentukan pemenang yang sebenar tanpa akhirnya mendedahkan kecondongan sesuatu bahagian itu memihak kepada siapa. Pengiraan berdasarkan undi popular lebih menampakkan keterbukaan, ketelusan dan keadilan.
Begitu juga dengan Wanita, walaupun semua orang tahu Shahrizat adalah beban kepada parti dan sudah digugurkan jawatan menterinya sebelum pilihanraya, tetapi menjelang pertandingan ini di mana Najib melantiknya pula sebagai penasihat bertaraf menteri dan beliau juga asyik mengendeng disisi Perdana Menteri, tentunya tidak banyak Wanita bahagian yang bersedia menunjukkkan warna penentangannya.
Bukanlah bermakna pencabar Shahrizat iaitu Maznah Mazlan dan Raihan Sulaiman Palestin tidak cukup baik tetapi kegagalan mereka adalah disebabkan sistem baru ini memang direka untuk memberi kelebihan kepada penyandang dan mereka yang ada jawatan dalam kerajaan.
Keadaan yang sama juga sebenarnya akan berlaku jika Tengku Razaleigh dulu membuat keputusan menentang Najib bagi jawatan Presiden UMNO. Beliau bukan saja tidak mungkin memenangi jawatan itu, bahkan undi yang diperolehinya mungkin bakal memalukan dirinya sebagai seorang negawaran dan pemimpin yang banyak berjasa kepada negara. Ia juga bukan kerana Ku Li tidak cukup baik, tetapi memang sistem pemilihan yang memperlihatkan konon adanya transformssi dan keterbukaan Najib ini memang dipilih dan dilaksana untuk memberi kelebihan kepadanya.
Dengan sistem 1 bahagian 1 undi, UMNO bahagian manakah yang bersedia menunjukkan diri mereka sebagai penentang Najib secara terbuka?
Jika dulu Mahathir memperkenalkan sistem kouta pencalonan dan undi bonus untuk menghalang orang lain mencabarnya tetapi Najib memperkenalkan sistem baru ini dengan maksud yang sama. Melalui transformasi politik dengan memberi ruang lebih ramai mengundi serta sesiapa boleh mencabarnya, tetapi dalam masa yang sama berjaya menggambarkan pendekatan politik Mahathir untuk mengekalkan jawatan sebagai sistem yang sangat buruk dibandingkan dengan apa yang diperkenalkannya, keputusan pemilihan sayap ini mula menunjukkan bahawa niat dan matlamat Najib juga adalah sama dengan Mahathir. Beliau mahu dirinya kekal lebih lama lagi sebagai Presiden UMNO dan Perdana Menteri.
Walaupun dalam sistem yang diperkenalkan Mahathir ada kouta pencalonan tetapi ketika mengundi semua perwakilan menjadi bebas untuk membuat pilihan kerana undi mereka rahsia dan tidak menyebabkan dicop sebagai mengundi si polan atau si polan yang lain tetapi sistem electoral college ini menyebabkan undi perwakilan tidak lagi rahsia dan UMNO bahagian akan dikenali melalui undi yang diberis serta terbeban untuk membuat sesuatu keputusan menentang arus.
Berbanding dengan Mahathir, jelas bahawa Najib bukan saja lebih cerdik tetapi juga kelingkingnya jauh lebih berkait di sebalik jari telunjuknya yang sentiasa lurus itu.
Sistem electoral colllege ini hanya nampak adil, telus dan terbuka jika ia dikira mengikut sistem undi popular iaitu undi daripada semua bahagian dicampurkan untuk menentukan pemenang mutlak dan UMNO bahagian dibebaskan daripada diketahui pendiriannya selepas pengundian dikira dan diumumkan.
Selagi sistem ini digunakan, sesiapa pun yang cuba mencabar mereka yang ada jawatan dalam kerajaan, peluang untuk menang hampir tidak ada. Kelebihan tetap kepada penyandang, lebih-lebih lagi jika penyandang itu memegang jawatan Perdana Menteri, Menteri Kewangan, Pengerusi Khazanah dan sebagainya dalam masa yang sama.
Jika hari itu Ku Li membuat keputusan menentang Najib, persaingan itu hanya akan digunakan sebagai alasan adanya keterbukaan, kesediaan Najib dicabar, sesiapa saja boleh mencabarnya, transformasi politik telah berjaya dan pelbagai pujian dengan kata-kata yang indah lagi akan kedengaran, walaupun sebenarnya sistem baru menjadikan UMNO lebih tertutup. Tidak ada peluang langsung untuk beliau di bawah sistem baru ini sebenarnya.
Memang keputusan yang tepat bilamana Ku Li memutuskan tidak mencabar Najib. Jika tidak, namanya pasti akan dijaja sebagai alat untuk memuji Najib saja. (SH 14/10/2013)

0

0

votes
Article Rating
Kongsikan artikel ini


KJ Tolak Undi Popular Kerana Mahu Khairul Azwan Jadi Naibnya?

 Keputusan muktamad siapa pemenang yang sebenar bagi jawatan Naib Ketua Pemuda UMNO bakal ditentukan melalui undi popular. Ini berikutan dua calonnya iaitu Khairul Azwan Harun dan Jamawi Jaafar masing-masing memperolehi 73 undi daripada bahagian-bahagian yang membuat pilihan pada Sabtu lalu.
Berikutan itu, Jawatankuasa Pemilihan yang dipengerusikan oleh Tajol Rosli memutuskan bahawa undi popular daripada 73 bahagian yang diperolehi oleh kedua-dua calon itu akan dikira bagi memutuskan siapa pemenang bagi jawatan kedua tertinggi dalam Pergerakan Pemuda UMNO itu.
Oleh kerana ia melibatkan pengiraan jumlah undi yang banyak, maka proses penjumlahan itu hanya akan dibuat selepas Hari Raya Haji nanti.
Namun belum pun lama pengumuman itu dibuat, KJ yang sudah pun ditabalkan sebagai Ketua Pemuda UMNO bagi penggal kedua dengan memperolehi 189 undi seakan tidak bersetuju dengan penentuan melalui undi popular itu, sebaliknya mahu penentuannya dibuat melalui undi daripada Pemuda UMNO Gelang Patah yang tidak bermesyuarat pada 12 Oktober lalu berikutan wujudnya pertikaian dalaman sehingga menyebabkan ianya ditangguhkan.
Tarikh mesyuarat perwakilan Pemuda UMNO Gelang Patah akan dijalankan dalam masa yang terdekat ini, tetapi belum ditentukan tarikhnya.
Kenapa KJ menolak sistem undi popular dan mahukan penentuan dibuat melalui undi Gelang Patah?
Sejak keputusan pilihanraya lalu yang menyaksikan BN kalah undi popular kepada Pakatan Rakyat, undi popular seperti hantu yang menakutkan bagi pemimpin-pemimpin UMNO. Walaupun UMNO melaksanakan sistem pemilihan daripada undi akar umbi tetapi sistem undi popular tidak digunakan, sebaliknya kaedah electoral college atau 1 bahagian 1 undi yang dipilih.
Tidak disangka pula KJ yang kelihatan gagah dan berani pun rupa-rupanya fobia juga dengan sistem undi popular ini. Seharusnya apabila Jawatankuasa Pemilihan sudah memutuskan mahu menentukan pemenang antara Khairul Azwan dan Jamawi melalui kaedah undi popular, KJ tidak perlu campurtangan lagi.
Tindakan KJ yang mahukan undi daripada Pemuda UMNO Bahagian Gelang Patah dipilih untuk menentukan siapa bakal naibnya dan membawa isu itu kepada Setiausaha Agung UMNO, Tengku Adnan Tengku Mansor agar pandangannya itu diterima, tidak lebih menunjukkan percubaannya untuk campurtangan dalam proses pemilihan serta menunjukkan kecondongan kepada salah seorang daripada dua calon yang mendapat undi seri itu.
Jika sebelum ini hanya cakap-cakap saja yang mengatakan beliau mahukan Khairul Azwan sebagai naibnya, tetapi kini dengan tindakannya mencadangkan undi Gelang Patah dipilih sebagai penentu, maka dakwaan sebelum ini hampir menunjukkan kebenarannnya.
Kalau benar beliau bersikap berkecuali, beliau sepatutnya akur saja dengan keputusan Jawatankuasa Pemilihan itu dan menerima siapa saja naibnya yang bakal ditentukan melalui undi popular itu.
Jika undi popular kedua-dua calon itu dikira, besar kemungkinan Jamawi akan menjadi pemenangnya. Ini kerana sebagai calon dari Sabah yang mendapat banyak sokongan daripada negeri itu, kelebihan tentunya lebih memihak kepada Jamawi yang juga merupakan pegawai khas kepada Shafie Apdal berikutan UMNO bahagian-bahagian di Sabah mempunyai jumlah cawangan yang lebih banyak daripada UMNO di Semenanjung.
Dengan jumlah cawangan yang lebih banyak itu, bermakna undi popular untuk Jamawi juga lebih besar.
Tetapi jika kemenangan diputuskan melalui undi daripada Gelang Patah, peluang Khairul Azwan memenanginya pula lebih besar lagi. Ini kerana KJ sudah mendapat mandat yang besar sebagai Ketua Pemuda UMNO dan undi daripada Pemuda Gelang Patah tentunya lebih mungkin untuk memihak kepada calon yang disenangi dan dikehendaki oleh KJ.
Sebagaimana disebut sebelum ini bahawa kaedah electoral college ini lebih memihak kepada calon yang ada jawatan dalam kerajaan, maka dengan kedudukan KJ sebagai Menteri Belia dan Sukan dan sudah disahkan memenangi jawatan Ketua Pemuda serta diperkatakan ramai mengenai kecondongannya terhadap Khairul Azwan, maka tidak mungkin Pemuda Gelang Patah berani bertindak melawan arus.
Sudah tersebar dakwaan dan cakap-cakap bahawa tindakan KJ mahukan undi Gelang Patah dijadikan penentuan kerana mahu menghalang kemenangan Jamawi sebagai Naib Ketua Pemuda UMNO.
Seharusnya dalam soal penentuan pemenang bagi jawatan Naib Ketua Pemuda ini, KJ tidak perlu campurtangan dan menyerahkan sepenuhnya kepada Jawatankuasa Pemilihan memutuskannya. Jika kaedah undi popular yang sudah diputuskan, beliau harus menerimanya dengan selamba dan hati yang terbuka.
Apabila beliau cuba campurtangan dan mencadangkan perkara yang lain, lalu terserlahlah apa yang cuba disembunyikannya selama ini. (SH 15/10/2013)

0

0

votes
Article Rating
Kongsikan artikel ini